AN COIMISIÚN EORPACH An Bhruiséil,11.5.2022 COM(2022) 209 final 2022/0155(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leagtar síos rialacha chun mí‑úsáid ghnéasach leanaí a chosc agus a chomhrac (Téacs atá ábhartha maidir le LEE) {SEC(2022) 209 final} - {SWD(2022) 209 final} - {SWD(2022) 210 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Le Coinbhinsiún na Náisiún Aontaithe um Chearta an Linbh (UNCRC) agus le hAirteagal 24(2) den Chairt um Chearta Bunúsacha an Aontais Eorpaigh (‘an Chairt’) cumhdaítear cosaint agus cúram leas agus fholláine leanaí mar chearta. In 2021, chuir Coiste na Náisiún Aontaithe um Chearta an Linbh i dtábhacht nach mór na cearta sin a chosaint sa timpeallacht dhigiteach freisin. Is tosaíocht Aontais í an chosaint leanaí, as líne agus ar líne araon. Déantar foréigean gnéasach ar leanbh amháin as cúigear ar a laghad le linn na hóige. Le staidéar domhanda a rinneadh in 2021, fuarthas gur iarradh ar níos mó ná freagróir amháin as triúr rud éigin gáirsiúil a dhéanamh ar líne le linn a n‑óige, agus go ndearnadh mí‑úsáid ghnéasach leanaí ar líne ar níos mó ná leath díobh. Tá riosca níos airde fós go ndéanfaí foréigean gnéasach ar leanaí faoi mhíchumas. déanfar mí‑úsáid ghnéasach ar suas le 68 % de chailíní agus ar suas le 30 % de bhuachaillí faoi mhíchumas intleachtúil nó forbartha sula mbaineann siad 18 mbliana amach. Is iarmhairt de mhí‑úsáid ghnéasach chorpartha leanaí é ábhar mí‑úsáide gnéasaí leanaí. Is gá é a bhrath agus a thuairisciú chun a tháirgeadh agus a scaipeadh a chosc, agus is modh ríthábhachtach é sin chun a íospartaigh a shainaithint agus chun cúnamh a thabhairt dóibh. Mar gheall ar an bpaindéim, tá leanaí neamhchosanta ar leibhéal i bhfad níos airde teagmhálacha nach bhfuil ag teastáil ar líne, lena n‑áirítear sirtheoireacht i mí‑úsáid ghnéasach leanaí. Cé go bhfuil mí‑úsáid ghnéasach agus teacht i dtír gnéasach leanaí agus ábhair mí‑úsáide gnéasaí leanaí coiriúlaithe ar fud an Aontais leis an Treoir um Mí‑úsáid Ghnéasach Leanaí, a glacadh in 2011, tá sé soiléir go bhfuil ag teip ar an Aontas fós ó thaobh leanaí a chosaint ar mhí‑úsáid ghnéasach leanaí, agus gur dúshlán ar leith é an taobh ar líne dó sin. Dá bhrí sin, an 24 Iúil 2020, ghlac an Coimisiún Eorpach Straitéis an Aontais Eorpaigh maidir le Mí‑Úsáid Ghnéasach Leanaí a Chomhrac ar Bhealach Níos Éifeachtaí, lena leagtar amach freagairt chuimsitheach ar bhagairt mí‑úsáide gnéasaí leanaí as líne agus ar líne atá ag dul i méid, trí fheabhas a chur ar chosc, ar imscrúdú agus ar chúnamh d’íospartaigh. Áirítear ocht dtionscnamh léi chun creat dlíthiúil láidir a chur i bhfeidhm chun leanaí a chosaint agus chun cur chuige comhordaithe a éascú ar fud an iliomad gníomhaithe a bhfuil baint acu le cosaint leanaí agus le tacaíocht do leanaí. Tá sé mar aidhm ag na tionscnaimh sin bearnaí reachtacha a shainaithint, agus a áirithiú, le dlíthe an Aontais, go gcumasófar freagairt éifeachtach, go neartófar iarrachtaí forfheidhmithe dlí ar an leibhéal náisiúnta agus ar leibhéal an Aontais, go gcuirfear ar a gcumas do thíortha an Aontais leanaí a chosaint ar bhealach níos fearr trí bhíthin coisc, go spreagfar tionscail iarrachtaí a dhéanamh chun cosaint leanaí a áirithiú agus iad ag úsáid na seirbhísí a chuireann siad ar fáil, agus go gcuirfear feabhas ar chosaint leanaí ar fud an domhain trí bhíthin chomhar ilpháirtithe leasmhara. Le hiarrachtaí comhlántacha eile, tacaítear leis an straitéis thiomnaithe seo. An 24 Márta 2021, ghlac an Coimisiún Eorpach Straitéis chuimsitheach an Aontais maidir le Cearta an Linbh, lena moltar bearta treisithe chun leanaí a chosaint ar gach cineál foréigin, lena n‑áirítear mí‑úsáid ar líne. Ina theannta sin, iarrtar ar chuideachtaí leis leanúint dá n‑iarrachtaí ábhar neamhdhleathach ar líne a bhrath, a thuairisciú agus a bhaint, lena n‑áirítear mí‑úsáid ghnéasach leanaí ar líne, dá n‑ardáin agus dá seirbhísí. Áirítear freisin leis an Dearbhú Eorpach atá molta maidir le Cearta Digiteacha agus Prionsabail Dhigiteacha le haghaidh na Deacáide Digití, gealltanas go ndéanfar gach leanbh a chosaint ar ábhar neamhdhleathach, ar theacht i dtír, ar ionramháil agus ar mhí‑úsáid ar líne, agus go gcuirfear cosc ar úsáid a bhaint as an spás digiteach chun coireanna a dhéanamh nó a éascú. Sa chomhthéacs seo, tá ról ríthábhachtach ag soláthraithe seirbhísí óstála nó cumarsáide idirphearsanta (‘soláthraithe’). Tá a n‑iompar freagrach agus dícheallach fíor‑riachtanach le haghaidh timpeallacht shábháilte, intuartha agus iontaofa agus chun cearta bunúsacha a ráthaítear sa Chairt a fheidhmiú. Le cúrsaíocht íomhánna agus físeán mí‑úsáide gnéasaí leanaí, ar tháinig méadú as cuimse uirthi le forbairt an domhain dhigitigh, cuirtear leis an díobháil a dhéantar d’íospartaigh, agus tháinig ciontóirí ar bhealaí nua trí na seirbhísí seo freisin chun rochtain a fháil ar leanaí agus chun teacht i dtír orthu. Úsáideann soláthraithe áirithe teicneolaíochtaí chun mí‑úsáid ghnéasach leanaí a bhrath, a thuairisciú agus a bhaint dá seirbhísí ar bhonn deonach cheana. Tá éagsúlachtaí móra idir na bearta a dhéanann soláthraithe, áfach, agus tagann formhór mór na dtuairiscí ó dhornán soláthraithe, agus tá líon mór díobh nach ndéanann aon ghníomhaíocht. Bíonn éagsúlachtaí móra idir cáilíocht agus ábharthacht na dtuairiscí a fhaigheann údaráis forfheidhmithe dlí an Aontais ó sholáthraithe freisin. Mar sin féin, eagraíochtaí amhail an Lárionad Náisiúnta um Leanaí ar Iarraidh agus Leanaí a Thángthas i dTír Orthu (‘NCMEC’) a bhfuil ceangal ar sholáthraithe na Stát Aontaithe faoi dhlí na Stát Aontaithe mí‑úsáid ghnéasach leanaí ar a seirbhísí a thuairisciú dó tráth a thagann siad ar an eolas faoi, fuair siad breis agus 21 milliún tuairisc in 2020, agus bhí breis agus 1 mhilliún díobh ag baint le Ballstáit an Aontais. Leis an bhfigiúr tuairiscithe is déanaí le haghaidh 2021, léirítear méadú breise, ag dul i dtreo 30 milliún. D’ainneoin an chúnaimh thábhachtaigh arna thabhairt ag soláthraithe áirithe, léiríodh go dtí seo nach raibh gníomhaíocht dheonach leordhóthanach chun dul i ngleic le mí‑úsáid seirbhísí ar líne chun críocha mí‑úsáid ghnéasach leanaí. Dá bharr sin, thosaigh roinnt Ballstát ag ullmhú agus ag glacadh rialacha náisiúnta chun mí‑úsáid ghnéasach leanaí ar líne a chomhrac. Mar a léirítear leis an Tuarascáil um Measúnú Tionchair a ghabhann leis an togra seo, cuireann an méid sin le forbairt ceanglas náisiúnta éagsúil, rud a chuireann, ar a sheal féin, le méadú ar an ilroinnt sa Mhargadh Digiteach Aonair le haghaidh seirbhísí. Ina fhianaise sin, tá gá le rialacha aonfhoirmeacha AE maidir le mí‑úsáid ghnéasach leanaí ar líne a bhrath, a thuairisciú agus a bhaint anuas chun an Ionstraim um Sheirbhísí Digiteacha a chomhlánú, chun bacainní atá roimh an Margadh Digiteach Aonair cheana a bhaint agus chun a leathadh a chosc. Agus aghaidh á tabhairt ar an riosca ilroinnte tríd an togra seo, ní mór a chur san áireamh an gá atá le cearta bunúsacha leanaí ar chúram agus ar chosaint dá bhfolláine, dá meabhairshláinte agus dá leas, an gá atá leis na cearta sin a áirithiú, agus ní mór tacú le leas an phobail i gcoitinne coir thromchúiseach na mí‑úsáide gnéasaí leanaí a chosc, a imscrúdú agus a ionchúiseamh go héifeachtach. Chun dul i ngleic leis na dúshláin seo agus mar fhreagairt ar ghlaonna ón gComhairle agus ó Pharlaimint na hEorpa, leis an togra seo, déantar iarracht, dá bhrí sin, creat dlíthiúil soiléir agus comhchuibhithe a bhunú maidir le mí‑úsáid ghnéasach leanaí ar líne a chosc agus a chomhrac. Déantar iarracht leis deimhneacht dhlíthiúil a thabhairt do sholáthraithe i ndáil lena bhfreagrachtaí maidir le rioscaí a mheas agus a mhaolú agus, i gcás inar gá, mí‑úsáid den sórt sin a bhrath, a thuairisciú agus a bhaint dá seirbhísí ar bhealach atá comhsheasmhach leis na cearta bunúsacha a leagtar síos sa Chairt agus mar phrionsabail ghinearálta dhlí an Aontais. Agus aghaidh á tabhairt ar mhí‑úsáid ghnéasach leanaí mar a chuirtear i láthair ar líne í, tá cearta agus leasanna tábhachtacha i gceist ar gach taobh. Dá bhrí sin, tá sé an‑tábhachtach cothromaíocht chóir a aimsiú idir bearta chun íospartaigh leanaí na mí‑úsáide gnéasaí agus a gcearta bunúsacha a chosaint agus, dá réir sin, chun cuspóirí tábhachtacha leas na sochaí i gcoitinne, agus cearta bunúsacha úsáideoirí eile agus na soláthraithe a bhaint amach. Leis an togra seo, leagtar amach, dá bhrí sin, bearta spriocdhírithe atá comhréireach leis an riosca mí‑úsáide a bhaineann le seirbhís ar leith ó thaobh mí‑úsáid ghnéasach leanaí ar líne agus atá faoi réir coinníollacha agus coimircí láidre. Déantar iarracht leis freisin a áirithiú go bhféadfaidh soláthraithe a bhfreagrachtaí a chomhlíonadh, trí Lárionad Eorpach a bhunú chun mí‑úsáid ghnéasach leanaí a chosc agus a chomhrac (‘Lárionad an Aontais Eorpaigh’) chun cur chun feidhme an Rialacháin seo a éascú agus chun tacú leis agus, dá réir sin, chun cuidiú leis na constaicí atá roimh an margadh inmheánach a bhaint, go háirithe i ndáil le hoibleagáidí soláthraithe faoin Rialachán ó thaobh mí‑úsáid ghnéasach leanaí ar líne a bhrath agus a thuairisciú agus ó thaobh ábhar mí‑úsáide gnéasaí leanaí a bhaint. Go háirithe, déanfaidh Lárionad an Aontais Eorpaigh bunachair sonraí oscailte de tháscairí maidir le mí‑úsáid ghnéasach leanaí ar líne a chruthú, a chothabháil agus a oibriú, táscairí a gceanglófar ar sholáthraithe a úsáid chun na hoibleagáidí braite a chomhlíonadh. Dá bhrí sin, ba cheart na bunachair sonraí seo a bheith réidh sula dtiocfaidh an Rialachán i bhfeidhm. Chun an méid sin a áirithiú, chuir an Coimisiún cistiú ar fáil do na Ballstáit cheana chun cuidiú leo leis na bunachair sonraí sin a ullmhú. Ba cheart do Lárionad an Aontais Eorpaigh cúraimí comhlántacha áirithe a dhéanamh freisin, amhail cúnamh a thabhairt d’údaráis náisiúnta chun a gcúraimí a dhéanamh faoin Rialachán seo agus tacaíocht a thabhairt d’íospartaigh i ndáil le hoibleagáidí na soláthraithe. Ba cheart dó leas a bhaint as a ról lárnach freisin chun comhar agus malartú faisnéise agus saineolais a éascú, lena n‑áirítear chun críocha cheapadh beartais agus coisc fhianaisebhunaithe. Is tosaíocht é an cosc ó thaobh iarrachtaí an Choimisiúin chun mí‑úsáid ghnéasach leanaí a chomhrac. •Comhsheasmhacht le forálacha beartais atá sa réimse beartais cheana Leis an togra seo, cuirtear leis na gealltanais a tugadh i Straitéis an Aontais maidir le Mí‑úsáid Ghnéasach Leanaí a Chomhrac ar Bhealach Níos Éifeachtaí, go háirithe ó thaobh reachtaíocht a mholadh chun dul i ngleic le mí‑úsáid ghnéasach leanaí ar líne go héifeachtach, lena n‑áirítear trí bhíthin ceangal a chur ar sholáthraithe ábhair aitheanta mhí‑úsáide gnéasaí leanaí a bhrath, agus oibriú chun Lárionad Eorpach a chruthú chun mí‑úsáid ghnéasach leanaí a chosc agus a chomhrac. Tá creat dlíthiúil an Aontais atá i bhfeidhm faoi láthair sa réimse seo comhdhéanta de reachtaíocht an Aontais a bhaineann le mí‑úsáid ghnéasach leanaí, amhail an Treoir um Mí‑úsáid Ghnéasach Leanaí, agus Rialachán (AE) 2021/1232 maidir le dul i ngleic le mí‑úsáid ghnéasach leanaí ar líne, a mbeidh feidhm aige go dtí an 3 Lúnasa 2024 (‘an Rialachán eatramhach’). Trí cheangal a chur ar sholáthraithe ábhar mí‑úsáide gnéasaí leanaí a bhrath, a thuairisciú, a chosc agus a bhaint dá seirbhísí, leis an togra, is féidir cionta a bhrath, a imscrúdú agus a ionchúiseamh ar bhealach níos fearr faoin Treoir um Mí‑úsáid Ghnéasach Leanaí. Leis an reachtaíocht a mholtar, comhlánaítear an Straitéis Eorpach nua i ndáil le hIdirlíon Níos Fearr do Leanaí, a bhfuil sé mar aidhm aici eispéiris dhigiteacha shábháilte a chruthú le haghaidh leanaí agus cumhachtú digiteach a chur chun cinn. Ba cheart do Lárionad an Aontais Eorpaigh obair i ndlúthchomhar le Europol. Gheobhaidh sé na tuairiscí ó sholáthraithe, seiceálfaidh sé iad chun tuairisciú bréagdheimhneach soiléir a sheachaint agus seolfaidh sé chuig Europol agus chuig údaráis náisiúnta forfheidhmithe dlí iad. Beidh ionadaí ó Europol mar chuid de bhord bainistíochta Lárionad an Aontais Eorpaigh. Dá réir sin, d’fhéadfadh ionadaí ó Lárionad an Aontais Eorpaigh a bheith mar chuid de bhord bainistíochta Europol, chun comhar agus comhoibriú éifeachtach a áirithiú tuilleadh. Leis an reachtaíocht a mholtar, cuirtear leis na cuspóirí a leagtar amach i roinnt ionstraimí dlí idirnáisiúnta a bhaint amach. Chuige sin, baineann ábharthacht le Coinbhinsiún Lanzarote Chomhairle na hEorpa maidir le Leanaí a Chosaint ar Theacht i dTír Gnéasach agus ar Mhí‑úsáid Ghnéasach, arna dhaingniú ag gach Ballstát den Aontas, lena leagtar síos íoscheanglais maidir le dlí coiriúil substainteach, cúnamh d’íospartaigh, agus cláir idirghabhála, agus Coinbhinsiún Bhúdaipeist Chomhairle na hEorpa maidir le Cibearchoireacht, arna dhaingniú ag beagnach gach Ballstát den Aontas, lena gceanglaítear ar pháirtithe cionta coiriúla áirithe a leagan síos a bhaineann le hábhar mí‑úsáide gnéasaí leanaí. •Comhsheasmhacht le beartais eile de chuid an Aontais Leis an togra, cuirtear leis an Rialachán Ginearálta maidir le Cosaint Sonraí (RGCS). Sa chleachtas, forais maidir le próiseáil dá bhforáiltear in RGCS, bíonn sé de nós ag soláthraithe cinn éagsúla de na forais sin a agairt chun an phróiseáil sonraí pearsanta a bhíonn i gceist le brath agus tuairisciú deonach mí‑úsáide gnéasaí leanaí ar líne. Leis an togra, leagtar amach córas orduithe braite spriocdhírithe agus sonraítear na coinníollacha maidir le brath, rud a fhágann go bhfuil deimhneacht dhlíthiúil níos fearr ann i leith na ngníomhaíochtaí sin. A mhéid a bhaineann le gníomhaíochtaí braite sainordaitheacha ina mbíonn próiseáil sonraí pearsanta i gceist, dá réir sin, leagtar síos leis an togra, go háirithe leis na horduithe braite arna n‑eisiúint ar an mbonn sin, an foras le próiseáil den sórt sin dá dtagraítear in Airteagal 6(1)(c) RGCS, lena ndéantar foráil maidir le próiseáil sonraí pearsanta a bhfuil gá leis chun oibleagáid dhlíthiúil a chomhlíonadh faoi dhlí an Aontais nó faoi dhlí Ballstáit a bhfuil an rialóir faoina réir. Leis an togra, cumhdaítear, inter alia, soláthraithe a chuireann seirbhísí cumarsáide leictreonaí idirphearsanta ar fáil agus, dá réir sin, atá faoi réir forálacha náisiúnta lena ndéantar an Treoir maidir le príobháideachas leictreonach agus maidir leis an athbhreithniú a bheartaítear a dhéanamh uirthi atá faoi chaibidlíocht faoi láthair a chur chun feidhme. Leis na bearta a leagtar amach sa togra, cuirtear srian ar bhealaí áirithe le raon feidhme na gceart agus na n‑oibleagáidí faoi fhorálacha ábhartha na Treorach sin, eadhon, i ndáil le gníomhaíochtaí a bhfuil fíorghá leo chun orduithe braite a fhorghníomhú. Maidir leis sin, leis an togra, cuirtear Airteagal 15(1) den Treoir sin i bhfeidhm, de réir analaí.

Tá an togra seo comhleanúnach leis an Treoir maidir le Ríomhthráchtáil agus leis an Togra le haghaidh na hIonstraime um Sheirbhísí Digiteacha, ar tháinig na comhreachtóirí ar chomhaontú polaitiúil sealadach ina leith le déanaí. Leagtar síos leis an togra, go háirithe, ceanglais shonracha maidir le dul i ngleic le foirmeacha ar leith gníomhaíochtaí neamhdhleathacha a dhéantar agus le hábhar neamhdhleathach a roinntear ar líne, in éineacht le sraith coimircí. Ar an mbealach sin, comhlánófar an creat ginearálta leis dá bhforáiltear leis an Ionstraim um Sheirbhísí Digiteacha, tráth a ghlacfar é. Leis an togra, cuirtear le creat cothrománach na hIonstraime um Sheirbhísí Digiteacha ag brath air mar bhonnlíne i gcás inar féidir agus lena leagtar amach rialacha sonracha i gcás inar gá maidir leis an gcás ar leith a bhaineann le dul i ngleic le mí‑úsáid ghnéasach leanaí ar líne. Mar shampla, féadfaidh roinnt soláthraithe a bheith faoi réir oibleagáid níos ginearálta measúnú a dhéanamh ar rioscaí córasacha a bhaineann le húsáid a seirbhísí faoin Ionstraim um Sheirbhísí Digiteacha, agus féadfaidh siad a bheith faoi réir oibleagáid chomhlántach measúnú sonrach a dhéanamh ar na rioscaí go dtarlódh mí‑úsáid ghnéasach leanaí ar líne sa togra atá ann faoi láthair. Féadfaidh na soláthraithe sin cur leis an measúnú riosca níos ginearálta agus an measúnú riosca níos sonraí á dhéanamh acu, agus dá réir sin, rioscaí sonracha a shainaithnítear le haghaidh leanaí ar a seirbhísí de bhun an mheasúnaithe riosca shonraigh faoin togra atá ann faoi láthair, féadfaidh siad eolas a dhéanamh do bhearta maolaithe níos ginearálta a théann i ngleic le hoibleagáidí faoin Ionstraim um Sheirbhísí Digiteacha. Leis an Treoir maidir le Ríomhthráchtáil agus leis an Ionstraim um Sheirbhísí Digiteacha, cuirtear toirmeasc ar na Ballstáit oibleagáidí ginearálta a fhorchur ar sholáthraithe seirbhísí idirmheánacha chun faireachán a dhéanamh ar fhíorais nó imthosca lena léirítear gníomhaíocht neamhdhleathach nó chun iad a lorg go gníomhach. Cé nach bhfuil múnla beacht an toirmisc sin atá dírithe ar na Ballstáit ag éirí soiléir ach de réir a chéile, tá sé mar aidhm ag an Rialachán atá beartaithe an ceanglas forluiteach a chomhlíonadh maidir le cothromaíocht chóir a aimsiú idir na cearta bunúsacha contrártha éagsúla atá i gceist atá mar bhonn faoin toirmeasc sin, agus an comhthéacs sonrach a bhaineann le dul i ngleic le mí‑úsáid ghnéasach leanaí ar líne agus an tábhacht a bhaineann le leas an phobail atá i gceist á gcur san áireamh. Déantar amhlaidh leis, go háirithe, trí bheith ag díriú ar raon feidhme na n‑oibleagáidí a fhorchuirtear ar sholáthraithe atá i mbaol agus trí shraith rialacha agus coimircí soiléire agus atá cothromaithe go cúramach a leagan amach, lena n‑áirítear trí shainmhíniú soiléir a thabhairt ar na cuspóirí a shaothraítear, an cineál ábhair agus gníomhaíochtaí lena mbaineann, cur chuige rioscabhunaithe, raon feidhme agus cineál na n‑oibleagáidí ábhartha, rialacha maidir le sásamh agus sásraí maoirseachta agus trédhearcachta ábhartha. Áirítear leis freisin bearta láidre chun tacú le cur chun feidhme agus chun é a éascú agus, dá réir sin, chun an t‑ualach ar sholáthraithe seirbhíse a laghdú. Agus príomhchuspóirí an togra á mbaint amach, leis an togra, cuidítear le híospartaigh freisin. Dá réir sin, tá an Rialachán atá beartaithe i gcomhréir leis an Treoir um Chearta Íospartach mar ionstraim chothrománach chun feabhas a chur rochtain íospartach ar a gcearta. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 114 den Chonradh ar Fheidhmiú an Aontais Eorpaigh an bunús dlí atá ann chun tacú le gníomhaíocht sa réimse (CFAE). Leis an airteagal, déantar foráil maidir le bunú beart chun feidhmiú an Mhargaidh Inmheánaigh a áirithiú. Is é Airteagal 114 an bunús dlí iomchuí le Rialachán lena bhféachtar leis na ceanglais a fhorchuirtear ar sholáthraithe seirbhísí ábhartha ar líne sa Mhargadh Digiteach Aonair a chomhchuibhiú. Mar a luaitear thuas, tá bacainní ar an Margadh Digiteach Aonair le haghaidh Seirbhísí ag teacht chun cinn anois mar gheall ar rialacha náisiúnta éagsúla arna dtabhairt isteach ag roinnt Ballstát chun mí‑úsáid ghnéasach leanaí a chosc agus a chomhrac. Leis an Rialachán atá beartaithe, féachtar leis na héagsúlachtaí sin atá ann cheana a dhíothú agus le cosc a chur ar chonstaicí a thiocfadh chun cinn amach anseo mar gheall ar fhorbairt bhreise rialacha náisiúnta den sórt sin. I bhfianaise chineál trasteorann intreach sholáthar na seirbhísí ar líne, le heaspa gníomhaíochta ón Aontas a chuirfeadh le creat rialála a bheadh ilroinnte ar bhonn náisiúnta, chuirfí ualach ar sholáthraithe ar ghá dóibh sraitheanna rialacha náisiúnta éagsúla a chomhlíonadh agus chruthófaí dálaí éagothroma le haghaidh soláthraithe ar fud an Aontais, chomh maith le lúba ar lár féideartha. •Coimhdeacht De réir phrionsabal na coimhdeachta ní fhéadfar gníomhaíocht ar leibhéal an Aontais a dhéanamh ach amháin mura féidir leis na Ballstáit na haidhmeanna a bheartaítear a ghnóthú astu féin, agus más féidir na haidhmeanna sin a bhaint amach ar bhealach níos fearr ar leibhéal an Aontais. Cothroime iomaíochta a áirithiú le haghaidh soláthraithe ar fud an Mhargaidh Dhigitigh Aonair, agus bearta a dhéanamh chun mí‑úsáid ghnéasach leanaí ar líne a chosc agus a chomhrac, is aidhm é sin nach féidir leis na Ballstáit a bhaint amach astu féin. Mar a luaitear, tá ceanglais á bhforchur ag na Ballstáit ar sholáthraithe anois chun dul i ngleic le mí‑úsáid ghnéasach leanaí ar líne. Fiú na Ballstáit sin nár thug ceanglais den sórt sin isteach go fóill, tá siad ag smaoineamh níos mó ar bhearta náisiúnta a thabhairt isteach chun na críche sin. Is iondúil go bhfeidhmíonn na soláthraithe a chumhdaítear thar theorainneacha, áfach, go minic ar fud an Aontais, nó go bhféadfar gur mian leo amhlaidh a dhéanamh. Dá réir sin, le ceanglais náisiúnta a fhorchuirtear ar sholáthraithe margaidh den sórt sin chun dul i ngleic le mí‑úsáid ghnéasach leanaí ar líne, cuirtear méadú ar ilroinnt sa Mhargadh Digiteach Aonair agus bíonn costais chomhlíontachta shuntasacha i gceist le haghaidh soláthraithe, agus ní bhíonn siad éifeachtach go leor de bhua chineál trasteorann na seirbhísí lena mbaineann. Ní fhéadfar an aidhm a bhaint amach maidir le bacainní roimh an Margadh Digiteach Aonair le haghaidh na seirbhísí lena mbaineann ach le gníomhaíocht ar leibhéal an Aontais, rud a fheabhsódh deimhneacht dhlíthiúil le haghaidh soláthraithe agus a laghdódh costais chomhlíontachta, agus a áiritheodh, an tráth céanna, go mbeadh na ceanglais a fhorchuirtear ar ghníomhaithe margaidh chun dul i ngleic le mí‑úsáid ghnéasach leanaí ar líne éifeachtach de bhua a n‑infheidhmeachta aonfhoirmí thar theorainneacha laistigh den Aontas iomlán. Dá bhrí sin, tá gá le gníomhaíocht ón Aontas chun cuspóirí an Rialacháin atá beartaithe a bhaint amach agus cuirtear luach breise suntasach ar fáil léi i gcomparáid le gníomhaíocht náisiúnta. •Comhréireacht Tá sé mar aidhm ag an togra seo na bacainní atá ann cheana a bhaint maidir le seirbhísí ábhartha a chur ar fáil laistigh den Mhargadh Digiteach Aonair agus maidir le teacht chun cinn bacainní breise a chosc, agus comhrac éifeachtach in aghaidh mí‑úsáid ghnéasach leanaí ar líne agus lánurraim á tabhairt do chearta bunúsacha faoi dhlí an Aontais gach páirtí a ndéantar difear dóibh. Chun an cuspóir seo a bhaint amach, leis an togra seo, tugtar oibleagáidí spriocdhírithe go cúng agus aonfhoirmeacha isteach maidir le rioscaí a mheas agus a mhaolú, a chomhlánaítear, i gcás inar gá, le horduithe maidir le hábhar mí‑úsáide gnéasaí leanaí a bhrath, a thuairisciú agus a bhaint. Tá feidhm ag na hoibleagáidí sin maidir le soláthraithe ábhartha a chuireann seirbhísí ar fáil ar an Margadh Digiteach Aonair gan beann ar an suíomh ina bhfuil a bpríomhbhunaíocht. Níl feidhm ag na rialacha atá beartaithe ach maidir le soláthraithe cineálacha áirithe seirbhísí ar líne a cruthaíodh a bheith leochaileach maidir lena mí‑úsáid chun ábhar mí‑úsáide gnéasaí leanaí a scaipeadh nó chun sirtheoireacht leanaí a dhéanamh (a dtugtar ‘mealltóireacht’ uirthi), go príomha mar gheall ar a ngnéithe teicniúla nó comhdhéanamh aoise a ngnáthúsáideoirí. Tá raon feidhme na n‑oibleagáidí teoranta don mhéid a bhfuil fíorghá leis chun na cuspóirí a leagtar amach thuas a bhaint amach. Tá bearta ag gabháil leis na hoibleagáidí chun an t‑ualach a fhorchuirtear ar na soláthraithe sin a íoslaghdú, agus chun sraith coimircí a thabhairt isteach chun cur isteach ar chearta bunúsacha a íoslaghdú, go háirithe ceart úsáideoirí na seirbhísí chun príobháideachais. Chun an líon bréagdheimhneach a laghdú agus chun tuairisciú mícheart d’údaráis forfheidhmithe dlí a chosc, agus chun an t‑ualach riaracháin agus airgeadais a fhorchuirtear ar sholáthraithe a íoslaghdú, i measc cúiseanna eile, leis an togra, cruthaítear Lárionad an Aontais Eorpaigh atá ina éascaitheoir fíor‑riachtanach ar chur chun feidhme na n‑oibleagáidí a fhorchuirtear ar na soláthraithe. I measc cúraimí eile, ba cheart do Lárionad an Aontais rochtain soláthraithe ar theicneolaíochtaí braite iontaofa a éascú; táscairí a chur ar fáil arna gcruthú bunaithe ar mhí‑úsáid ghnéasach leanaí ar líne arna bhfíorú ag cúirteanna nó ag údaráis riaracháin neamhspleácha na mBallstát chun críche braite; cúnamh ar leith a thabhairt, arna iarraidh sin, i ndáil le feidhmíocht na measúnuithe riosca; agus tacaíocht a thabhairt maidir le cumarsáid a dhéanamh le húdaráis náisiúnta ábhartha. Ar deireadh, tá coimircí sa Rialachán atá beartaithe chun a áirithiú, maidir le teicneolaíochtaí a úsáidtear chun mí‑úsáid ghnéasach leanaí ar líne a bhrath, a thuairisciú agus a bhaint anuas chun ordú braite a chomhlíonadh, gurb iad na teicneolaíochtaí is lú a chuireann isteach ar an bpríobháideachas iad agus go bhfuil siad i gcomhréir leis an úrscothacht atá in úsáid sa tionscal, agus go ndéantar aon athbhreithniú is gá leo ar bhonn anaithnid agus nach ndéantar bearta leo chun aon úsáideoir a shainaithint ach i gcás ina mbraitear mí‑úsáid ghnéasach leanaí fhéideartha ar líne. Leis sin, ráthaítear an ceart bunúsach chun leigheas éifeachtach a fháil i ngach céim de na gníomhaíochtaí ábhartha, ó ghníomhaíochtaí braite go gníomhaíochtaí bainte anuas, agus teorannaítear caomhnú an ábhair arna bhaint anuas agus sonraí gaolmhara don mhéid a bhfuil fíorghá leis chun críoch sonraithe áirithe. Dá réir sin, leis an Rialachán atá beartaithe, teorannaítear cur isteach ar an gceart chun cosaint sonraí pearsanta úsáideoirí agus ar a gceart chun rúndacht cumarsáide, don mhéid a bhfuil fíorghá leis chun a áirithiú go mbainfear a chuspóirí amach, is é sin, rialacha comhchuibhithe a leagan síos chun mí‑úsáid ghnéasach leanaí ar líne sa mhargadh inmheánach a chosc agus a chomhrac. •An rogha ionstraime Tugtar deis do reachtóir an Aontais, le hAirteagal 114 CFAE, Rialacháin agus Treoracha a ghlacadh. Ós rud é go bhfuil sé mar aidhm ag an togra oibleagáidí aonfhoirmeacha ar sholáthraithe a thabhairt isteach, ar soláthraithe iad a chuireann a seirbhísí ar fáil i níos mó ná Ballstát amháin de ghnáth nó ar mian leo amhlaidh a dhéanamh, ní bheadh treoir lena gcuirfí teorainn ar fáil le haghaidh trasuí náisiúnta éagsúil rialacha an Aontais oiriúnach chun na cuspóirí ábhartha a bhaint amach. Le rialacha náisiúnta éagsúla lena dtrasuitear na ceanglais a fhorchuirtear ar sholáthraithe leis an ionstraim seo, leanfaí de na bacainní sin a bheith roimh an Margadh Digiteach Aonair le haghaidh seirbhísí a bhfuil sé mar aidhm ag an tionscnamh seo a bhaint nó thabharfaí isteach an athuair iad. Murab ionann agus Treoir, áirithítear le Rialachán go bhforchuirtear na hoibleagáidí céanna ar bhealach aonfhoirmeach ar fud an Aontais. Chomh maith leis sin, is infheidhme go díreach iad na Rialacháin, soláthraítear soiléire agus deimhneacht dhlíthiúil níos fearr leis agus seachnaítear trasuí éagsúil sna Ballstáit leis. Ar na cúiseanna sin, is é Rialachán an ionstraim iomchuí is ceart a úsáid chun cuspóirí an tionscnaimh seo a bhaint amach. Ina theannta sin, i bhfianaise dháta dhul in éag an Rialacháin eatramhaigh, sa chás seo, bheadh go leor ama ann chun Rialachán a ghlacadh agus chun a rialacha a thrasuí ar an leibhéal náisiúnta ina dhiaidh sin. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

•Comhairliúcháin leis na páirtithe leasmhara Chuaigh an Coimisiún i gcomhairle le geallsealbhóirí ábhartha i gcaitheamh 2 bhliain chun fadhbanna agus bealaí chun tosaigh a shainaithint ó thaobh mí‑úsáid ghnéasach leanaí a chomhrac, ar líne agus as líne araon. Rinneadh an méid sin trí shuirbhéanna, idir comhairliúcháin phoiblí oscailte agus suirbhéanna spriocdhírithe ar údaráis forfheidhmithe dlí. Eagraíodh go leor cruinnithe grúpaí saineolaithe agus cruinnithe déthaobhacha idir an Coimisiún agus páirtithe leasmhara ábhartha chun plé a dhéanamh ar thionchair fhéideartha na reachtaíochta sa réimse seo, agus ghlac an Coimisiún páirt i gceardlanna, i gcomhdhálacha agus in imeachtaí ábhartha maidir le cearta an linbh. D’fhoilsigh an Coimisiún Measúnú ar Thionchar Tionscanta i mí na Nollag 2020 agus é mar chuspóir leis saoránaigh agus páirtithe leasmhara a chur ar an eolas faoin tionscnamh atá beartaithe agus aiseolas tosaigh a lorg. Leis an aiseolas seo, léiríodh tacaíocht shuntasach le haghaidh an chuspóra maidir le dul i ngleic le mí‑úsáid ghnéasach leanaí ar líne. Cé gur fáiltíodh roimh chur chuige iomlánaíoch an Lárionaid fhéideartha agus roimh na feabhsúcháin lena bhfuil coinne maidir le soiléireacht dhlíthiúil, chuir roinnt páirtithe leasmhara den tionscal ábhar imní in iúl maidir leis an tionchar a bheadh ag brath agus tuairisciú éigeantach mí‑úsáide gnéasaí leanaí ar líne. Rinne an an Coimisiún comhairliúchán poiblí oscailte in 2021. Tríd an bpróiseas seo, bhíothas ag iarraidh tuairimí a bhailiú ó raon leathan páirtithe leasmhara amhail údaráis phoiblí agus saoránaigh phríobháideacha, tionscail agus an tsochaí shibhialta. D’ainneoin iarrachtaí chun dáileadh cothrom freagairtí a áirithiú, fuarthas líon suntasach freagairtí ó dhaoine aonair príobháideacha sa Ghearmáin lena dtugtar aghaidh ar cheisteanna a bhaineann le hábhar an chriptithe agus an t‑ábhar sin amháin. Seachas sin, saincheisteanna a bhaineann le comhar agus comhordú níos fearr agus le hacmhainní agus saineolas leordhóthanach a chur ar fáil chun freastal ar mhéideanna ábhair neamhdhleathaigh a bhíonn i gcónaí ag méadú, bhí siad go mór le feiceáil i bhfreagairtí na n‑údarás phoiblí, an tionscail agus na sochaí sibhialta. Bhí tacaíocht fhorleathan ar fud na ngrúpaí uile freisin maidir le hábhar mí‑úsáide gnéasaí leanaí tuairiscithe a bhaint gan mhoill, maidir le beart a dhéanamh chun ‘mealltóireacht’ (sirtheoireacht leanaí) ar líne a laghdú agus maidir le feabhas a chur ar iarrachtaí coisc agus ar chúnamh d’íospartaigh. Maidir leis na hoibleagáidí dlíthiúla a fhéadfar a fhorchur ar sholáthraithe chun cineálacha éagsúla mí‑úsáide gnéasaí leanaí ar líne ina seirbhísí a bhrath agus a thuairisciú, léiríodh leis an gcomhairliúchán tacaíocht láidir ó údaráis forfheidhmithe dlí agus ó eagraíochtaí forfheidhmithe dlí a bhíonn ag obair i réimse chearta an linbh, agus go raibh daoine a thacaíonn le cearta príobháideachais agus aighneachtaí ó dhaoine aonair príobháideacha in aghaidh na n‑oibleagáidí den chuid ba mhó. •Bailiú agus úsáid saineolais Léiríodh le suirbhéanna spriocdhírithe ar údaráis forfheidhmithe dlí sna Ballstáit go bhfuil tuairiscí arna ndéanamh ag soláthraithe na Stát Aontaithe ar cheann de na foinsí is tábhachtaí faoi láthair maidir le tuairiscí mí‑úsáide gnéasaí leanaí. Bíonn éagsúlachtaí ann maidir le cáilíocht agus ábharthacht na suirbhéanna sin, áfach, agus léirítear le roinnt tuairiscí nach bhfuil mí‑úsáid ghnéasach leanaí ar líne i gceist faoin dlí náisiúnta is infheidhme. Leis na suirbhéanna sin, sainaithníodh freisin na gnéithe is gá chun a áirithiú go bhfuil tuairisc ‘inghníomhaithe’, i.e., go mbaineann cáilíocht agus ábharthacht leordhóthanach léi agus go bhféadfaidh an t‑údarás forfheidhmithe dlí ábhartha beart a dhéanamh. Is ar an gcúis sin gurbh iad tuairiscí comhchuibhithe ar leibhéal an Aontais Eorpaigh, arna n‑éascú ag Lárionad an Aontais Eorpaigh, an straitéis ab fhearr chun an úsáid is mó is féidir a bhaint as saineolas chun mí‑úsáid ghnéasach leanaí ar líne a chomhrac. •Measúnú tionchair Tar éis an chéad tuairim dhiúltach a fháil ón mBord um Ghrinnscrúdú Rialála maidir leis an Measúnú Tionchair, i mí Feabhra 2022, d’eisigh an Bord um Ghrinnscrúdú Rialála tuairim dhearfach maidir leis an Measúnú Tionchair, ach bhí roinnt agús léi, agus rinne sé moltaí éagsúla le haghaidh feabhsúcháin. Rinneadh tuilleadh athbhreithniú ar an Measúnú Tionchair agus cuireadh an t‑aiseolas ábhartha san áireamh, go háirithe trí bhíthin soiléiriú a thabhairt ar na tuairiscí ar na bearta a rinneadh chun comhoiriúnacht le cearta bunúsacha agus leis an toirmeasc ar oibleagáidí faireacháin ginearálta a áirithiú agus trí bhíthin tuairiscí níos mionsonraithe a thabhairt ar na roghanna beartais. Leis an Measúnú Tionchair críochnaithe, déantar imscrúdú ar agus comparáid idir roinnt roghanna malartacha beartais i ndáil le mí‑úsáid ghnéasach leanaí ar líne agus i ndáil leis an bhféidearthacht Lárionad an Aontais Eorpaigh a chruthú chun mí‑úsáid ghnéasach leanaí a chosc agus a chomhrac. Leis an Measúnú Tionchair, maidir le gníomhaíochtaí deonacha in aghaidh mhí‑úsáid ghnéasach leanaí, léirítear nach raibh siad leordhóthanach astu féin, de bhua nár ghlac ach líon beag soláthraithe iad, maidir leis na dúshláin mhóra atá i gceist i gcomhthéacs comhar príobháideach‑poiblí sa réimse seo, agus maidir leis na deacrachtaí atá roimh na Ballstáit ó thaobh an feiniméan a chosc agus leibhéal leordhóthanach cúnaimh d’íospartaigh a ráthú. Leis an gcás seo, glacadh sraitheanna éagsúla beart chun mí‑úsáid ghnéasach leanaí ar líne a chomhrac sna Ballstáit dhifriúla. In éagmais ghníomhaíocht an Aontas, is féidir a bheith ag súil leis go dtarlódh tuilleadh ilroinnt dhlíthiúil de réir mar a thugann na Ballstáit bearta breise isteach chun dul i ngleic leis an bhfadhb ar an leibhéal náisiúnta, rud a chruthódh bacainní ó thaobh seirbhís trasteorann a sholáthar ar an Margadh Digiteach Aonair. I bhfianaise an ghá le dul i ngleic leis an gcás agus d’fhonn dea‑fheidhmiú an Mhargaidh Dhigitigh Aonair le haghaidh seirbhísí a áirithiú agus, an tráth céanna, feabhas a chur ar shásraí chun mí‑úsáid ghnéasach leanaí ar líne a chosc, a bhrath, a thuairisciú agus a bhaint agus cosaint agus tacaíocht leormhaith d’íospartaigh a áirithiú, fuarthas go raibh gá le gníomhaíocht ar leibhéal an Aontais. Cuireadh cúig phríomhrogha beartais san áireamh anuas ar an gcás bonnlíne, agus leibhéil mhéadaitheacha éifeachtachta ann ó thaobh na gcuspóirí a leagtar amach sa mheasúnú tionchair agus na sprice beartais foriomláine a bhaint amach maidir le dea‑fheidhmiú an Mhargaidh Dhigitigh Aonair le haghaidh seirbhísí a áirithiú agus a áirithiú go ndéantar mí‑úsáid ghnéasach leanaí ar líne a bhrath, a thuairisciú agus a bhaint ar fud an Aontais, rud a chuirfeadh feabhas ar chosc, a d’éascódh imscrúduithe agus a ráthódh cúnamh leordhóthanach d’íospartaigh go hindíreach. Díríodh gach rogha ar an gcuspóir go ndéanfadh soláthraithe seirbhíse ábhartha ar líne (raon feidhme pearsanta) atá bunaithe san Aontas agus i dtríú tíortha ábhar aitheanta mí‑úsáide gnéasaí leanaí roimhe seo agus ábhar nua mí‑úsáide gnéasaí leanaí agus mealltóireacht (raon feidhme pearsanta) a bhrath, a thuairisciú agus a bhaint – a mhéid a chuireann siad a seirbhísí ar fáil san Aontas (raon feidhme geografach). Baineann na príomhdhifríochtaí idir na cúig rogha le raon feidhme na n‑oibleagáidí ar sholáthraithe agus le ról agus foirm Lárionad an Aontais Eorpaigh. Bheadh Rogha A comhdhéanta de bhearta neamhreachtacha, praiticiúla chun cosc, brath agus tuairisciú a fheabhsú maidir le mí‑úsáid ghnéasach leanaí ar líne, agus maidir le cúnamh d’íospartaigh. Áirítear leo sin bearta praiticiúla chun méadú a chur ar chur chun feidhme agus éifeachtúlacht beart deonach ó sholáthraithe chun mí‑úsáid a bhrath agus a thuairisciú, agus Lárionad Eorpach a chruthú maidir le cosc agus cúnamh d’íospartaigh i bhfoirm mol comhordúcháin arna bhainistiú ag an gCoimisiún. Le Rogha B, leagfaí síos bunús dlí sainráite chun mí‑úsáid ghnéasach leanaí ar líne a bhrath go deonach, agus chun an mhí‑úsáid sin a thuairisciú agus agus a bhaint go sainordaitheach ina dhiaidh sin. I gcomhthéacs Rogha B, bheadh sé de chúram ar Lárionad an Aontais Eorpaigh brath, tuairisciú agus baint a éascú agus ba chomhpháirt bhunúsach den reachtaíocht é, agus é ag feidhmiú mar phríomhchoimirce le haghaidh soláthraithe seirbhíse agus mar shásra rialaithe chun cuidiú le cur chun feidhme éifeachtach an togra a áirithiú. Tar éis imscrúdú a dhéanamh ar roinnt roghanna a bhaineann leis an gcineál lárionaid a d’fhéadfadh a bheith i Lárionad an Aontais, thángthas ar an gconclúid leis an Measúnú Tionchair maidir leis an ngá le neamhspleáchas, acmhainní dílse, infheictheacht, foireann agus saineolas a bhfuil gá leo chun na feidhmeanna ábhartha a dhéanamh, go bhfreastalófaí ar na nithe sin ar an mbealach is fearr trí Lárionad an Aontais a bhunú ina ghníomhaireacht dhíláraithe den Aontas. Deimhníodh agus neartaíodh an chonclúid seo i ndáil le Roghanna C go E, lena nglactar cur chuige céimnitheach, agus lena gcuirtear le chéile. Le Roghanna C agus D, cé go gcuirfí le Rogha B, dhéanfaí oibleagáidí dlíthiúla a fhorchur ar sholáthraithe cineálacha áirithe mí‑úsáide gnéasaí leanaí ar líne a bhrath ar a seirbhísí. Le Rogha C, cheanglófaí ar sholáthraithe ábhar aitheanta mí‑úsáide gnéasaí leanaí (CSAM) a bhrath, is é sin cóipeanna d’ábhar a fíoraíodh roimhe seo gurb ionann é agus ábhar mí‑úsáide gnéasaí leanaí. Le Rogha D, cheanglófaí ar sholáthraithe ní hamháin ábhar mí‑úsáide gnéasaí leanaí ‘a itheanta’ (ábhar a dheimhnítear gurb ionann é agus ábhar mí‑úsáide gnéasaí leanaí), ach ábhar ‘nua’ mí‑úsáide gnéasaí leanaí freisin (ábhar a d’fhéadfaí gurbh ionann é agus ábhar mí‑úsáide gnéasaí leanaí, ach nach ndearna údarás an méid sin a dheimhniú (go fóill)). Leis an Rogha choinnithe (Rogha E), cuirtear le Rogha D, agus ceanglaítear ar sholáthraithe mealltóireacht a bhrath freisin, anuas ar ábhar aitheanta agus nua mí‑úsáide gnéasaí leanaí. Thángthas ar an gconclúid sa Mheasúnú Tionchair gurb í Rogha E an rogha thosaíochta. Is fearr oibleagáidí a bheith ann maidir le mí‑úsáid ghnéasach leanaí ar líne a bhrath ná bheith ag brath ar ghníomhaíochtaí deonacha ó sholáthraithe (Roghanna A agus B), ní hamháin toisc gur cruthaíodh nach raibh na gníomhaíochtaí sin go dtí seo leordhóthanach chun dul i ngleic le mí‑úsáid ghnéasach leanaí ar líne go héifeachtach, ach toisc nach bhfuil ach ceanglais aonfhoirmeacha a fhorchuirtear ar leibhéal an Aontais oiriúnach chun an cuspóir maidir le hilroinnt an Mhargaidh Dhigitigh Aonair le haghaidh seirbhísí a bhaint amach freisin. Dá réir sin, rinneadh Roghanna A agus B a aischur. Tá méadú ag teacht ar leibhéal an tionchair ar dhea‑fheidhmiú an Mhargaidh Dhigitigh Aonair le haghaidh seirbhísí agus ar an gcomhrac in aghaidh mhí‑úsáid ghnéasach leanaí ar líne de réir a chéile i gcomhréir leis na hoibleagáidí a bhíonn ag dul i méid go síoraí a d’fhorchuirfí faoi gach rogha. Cé go gcuideofaí le laghdú a chur ar athchúrsaíocht ábhair aitheanta le hoibleagáid maidir le hábhar aitheanta mí‑úsáide gnéasaí leanaí a bhrath (Rogha C), ní bheadh ach tionchar teoranta ag oibleagáid den sórt sin ó thaobh na sprice maidir le mí‑úsáid a chosc agus cúnamh a thabhairt d’íospartaigh mí‑úsáidí leantacha, ós rud é go bhféadfaí go raibh an t‑ábhar a thagann faoi raon feidhme oibleagáid den sórt sin i gcúrsaíocht ar feadh na mblianta. Le hoibleagáid maidir le hábhar aitheanta mí‑úsáide gnéasaí leanaí agus maidir le hábhar nua mí‑úsáide gnéasaí leanaí a bhrath (Rogha D), bheifí in ann íospartaigh mí‑úsáide leanúnaí a shainaithint agus a tharrtháil agus dhéanfaí amhlaidh bunaithe ar chritéir aonfhoirmeacha arna leagan síos ar leibhéal an Aontais, lena gcuirfí cosc ar bhearta náisiúnta éagsúla a ghlacadh maidir leis an bpointe seo. Rachadh brath sainordaitheach mealltóireachta freisin (Rogha E) níos faide, agus sholáthrófaí an raon feidhme is mó leis maidir le cosc a chur ar mhí‑úsáid atá ar tí tarlú agus maidir le cothroime iomaíochta a ráthú sa Mhargadh Digiteach Aonair le haghaidh seirbhísí.

Dá bhrí sin, measadh gurbh é Rogha E an rogha is fearr lena mbaintear an cuspóir beartais amach ar bhealach éifeachtach agus comhréireach, agus comhréireacht á háirithiú trí theorainneacha agus coimircí diana a thabhairt isteach chun an chothromaíocht chóir a cheanglaítear maidir le cearta bunúsacha, go háirithe, a áirithiú. Anuas ar na tionchair shóisialta dhearfacha a dtugtar tuairisc orthu thuas, táthar ag súil go mbeidh tionchar eacnamaíoch ag an rogha thosaíochta ar na soláthraithe a ndéantar dochar dóibh mar gheall ar chostais a eascraíonn as a n‑oibleagáidí a chomhlíonadh, agus ar údaráis forfheidhmithe dlí agus ar údaráis náisiúnta inniúla eile mar gheall ar an líon méadaithe tuairiscí maidir le mí‑úsáid ghnéasach leanaí fhéideartha ar líne. Laghdaítear iad sin an oireadagus is féidir trí thacaíocht ar leith a bheith á cur ar fáil ag Lárionad an Aontais. Dá réir sin, táthar ag súil go ndéanfar costais aonuaire agus costais leanúnacha a thaibhiú le bunú an Lárionaid freisin. Rinneadh measúnú sa Mheasúnú Tionchair ar mheastacháin chainníochtúla na dtairbhí agus na gcostas a bhaineann le gach ceann de na roghanna beartais chun iad a chur i gcomparáid le chéile. Fuarthas go gcuireann an rogha thosaíochta leis na tairbhí foriomlána is mó, de bhua an fheabhais a tháinig ar fheidhmiú an Mhargaidh Dhigitigh Aonair mar thoradh air sin agus de bhua an laghdaithe ar na costais shochaíocha a bhaineann le mí‑úsáid ghnéasach leanaí ar líne. Chun a chur ar chumas Lárionad an Aontais gach ceann dá chuspóirí a bhaint amach, tá sé ríthábhachtach go mbeidh Lárionad an Aontais bunaithe ar an suíomh céanna lena chomhpháirtí is dlúithe, Europol. Tairbheoidh comhar idir Lárionad an Aontais agus Europol den suíomh céanna a bheith acu, idir fhéidearthachtaí feabhsaithe maidir le sonraí a mhalartú agus deiseanna níos fearr mol eolais a chruthú maidir le dul i ngleic le hábhar mí‑úsáide gnéasaí leanaí trí fhoireann speisialaithe agus/nó saineolaithe seachtracha a mhealladh. Beidh níos mó deiseanna gairme ag an bhfoireann seo freisin gan gá suíomh a athrú. Chuirfí ar chumas do Lárionad an Aontais freisin, cé gur eintiteas neamhspleách atá ann, a bheith ag brath ar sheirbhísí tacaíochta Europol (Acmhainní Daonna, TF lena n‑áirítear an chibearshlándáil, an foirgneamh, an chumarsáid). Is bealach níos costéifeachtaí é seirbhísí tacaíochta den sórt sin a chomhroinnt, agus seirbhís níos gairmiúla a áirithiú seachas iad a dhúbláil trína gcruthú ó bhonn le haghaidh eintiteas cuibheasach beag a bheidh i gceist le Lárionad an Aontais. Leis an measúnú tionchair, rinneadh anailís mhionsonraithe ar na tionchair ábhartha, i.e. cearta sóisialta, eacnamaíocha agus bunúsacha. Breithníodh freisin an tionchar ar iomaíochas agus ar FBManna. Leis an Rialachán, ionchorpraítear roinnt de na bearta a chuirtear in iúl sa mheasúnú tionchair i ndáil le FBManna. Áirítear leo sin, go háirithe, an gá atá ag na húdaráis náisiúnta inniúla méid, acmhainn airgeadais agus cumas teicneolaíoch an tsoláthraí a chur san áireamh agus an Rialachán á fhorfheidhmiú, lena n‑áirítear maidir le measúnú riosca, oibleagáidí braite agus pionóis, chomh maith leis an bhféidearthacht do FBManna tacaíocht shaor in aisce a iarraidh ar Lárionad an Aontais chun an measúnú riosca a sheoladh. Mheas an measúnú tionchair an chomhsheasmhacht leis an dlí aeráide, leis an bprionsabal ‘gan dochar suntasach a dhéanamh’ agus leis an bprionsabal ‘digiteach mar réamhshocrú’ freisin. Rinneadh anailís sa mheasúnú tionchair freisin ar chur i bhfeidhm an phrionsabail ‘ceann‑istigh‑ceann‑amuigh’ faoinar cheart go dtabharfaí faoiseamh le gach togra reachtach lena gcruthaítear ualaí nua daoine agus gnólachtaí ó ualach coibhéiseach atá ann cheana ar leibhéal an Aontais Eorpaigh sa réimse beartais céanna, chomh maith leis na tionchair i ndáil le Spriocanna Forbartha Inbhuanaithe na NA, go háirithe i gcás a bhfuil SFI 5.2 (gach cineál foréigin in aghaidh na mban agus na gcailíní a dhíchur) agus SFI 16.2 (deireadh a chur le mí‑úsáid, saothrú, gáinneáil agus gach cineál foréigin in aghaidh leanaí) ábhartha maidir leis an Rialachán seo. •Cearta bunúsacha De réir Airteagal 52(1) den Chairt, ní mór foráil a dhéanamh le dlí i ndáil le haon teorannú ar fheidhmiú na gceart agus na saoirsí arna n‑aithint sa Chairt seo agus ní mór bunbhrí na gceart agus na saoirsí sin a urramú. Faoi réir phrionsabal na comhréireachta, ní fhéadfar teorainneacha a dhéanamh ach amháin má tá gá leo agus má shásaíonn siad i ndáiríre cuspóirí leasa ghinearálta arna n‑aithint ag an Aontas nó an riachtanas cearta agus saoirsí daoine eile a chosaint. Na rialacha a bhfuil feidhm acu maidir le mí‑úsáid ghnéasach leanaí, rud atá ina choir an‑tromchúiseach, a chosc agus a chomhrac, is é is aidhm don togra na rialacha sin a chomhchuibhiú. Mar sin, saothraíonn an togra cuspóir leasa ghinearálta de réir bhrí Airteagal 52(1) den Chairt. Anuas air sin, féachann an togra le cearta daoine eile, eadhon cearta leanaí, a chosaint. Baineann sé go háirithe lena gcearta bunúsacha chun dínit an duine agus chun iomláine an duine, toirmeasc ar íde atá mídhaonna nó táireach, chomh maith le cearta an linbh. Cuirtear san áireamh sa togra, i ngach gníomhaíocht a bhaineann le leanaí, bíodh sí á déanamh ag na húdaráis phoiblí nó ag institiúidí príobháideacha, nach mór sárleasanna an linbh a bheith mar phríomhchúram. Thairis sin, is féidir leis na cineálacha mí‑úsáide gnéasaí leanaí atá i gceist anseo – go háirithe, malartú grianghraf nó físeán a léiríonn mí‑úsáid den sórt sin – difear a dhéanamh do chearta leanaí chun measa do shaol príobháideach agus teaghlaigh agus do chosaint sonraí pearsanta freisin. I ndáil le cionta coiriúla in aghaidh mionaoisigh a chomhrac, thug Cúirt Bhreithiúnais an Aontais Eorpaigh dá haire go bhféadfadh oibleagáidí dearfacha na n‑údarás poiblí ábhartha, lena n‑áirítear reachtas an Aontais Eorpaigh, teacht as cuid de na cearta bunúsacha ar a laghad a luaitear, trína cheangal orthu bearta dlí a ghlacadh chun na cearta atá i gceist a chosaint. An tráth céanna, déanann na bearta atá sa togra difear, ar an gcéad dul síos, d’fheidhmiú chearta bunúsacha úsáideoirí na seirbhísí atá i gceist. Áirítear leis na cearta sin, go háirithe, na cearta bunúsacha an phríobháideacht a urramú, (lena n‑áirítear rúndacht chumarsáide, mar chuid den chearta níos leithne chun measa ar shaol príobháideach agus ar shaol an teaghlaigh), an ceart um chosaint sonraí pearsanta agus an ceart chun saoirse tuairimí a nochtadh agus faisnéis a fháil. Cé go bhfuil sé an‑tábhachtach, ní cearta iomlána iad aon cheann de na cearta seo agus ní mór iad a mheas i ndáil lena bhfeidhm sa tsochaí. Mar a shonraítear thuas, ceadaítear le hAirteagal 52(1) den Chairt teorainneacha a chur ar fheidhmiú na gceart sin, faoi réir na gcoinníollacha a leagtar amach san fhoráil sin. Ina theannta sin, beidh feidhm ag saoirse fiontraíochta na soláthraithe atá clúdaithe leis an togra freisin. Go ginearálta, cuireann an ceart bunúsach seo cosc ar oibreoirí eacnamaíocha a bheith faoi réir ualaí iomarcacha. Áirítear ann an tsaoirse an duine a roghnú le gnó a dhéanamh agus an tsaoirse conartha. Áfach, ní ceart iomlán é an ceart seo ach an oiread; fágann sé go mbeidh raon leathan idirghabhálacha a d’fhéadfadh teorainn a chur le feidhmiú gníomhaíochtaí eacnamaíocha ar mhaithe le leas an phobail. Dá réir sin, féachann an togra leis an gcuspóir leasa ghinearálta thuasluaite a bhaint amach agus le cearta bunúsacha an linbh sin a chosaint, agus comhréireacht a áirithiú agus cothromaíocht chóir a bhaint amach idir cearta bunúsacha na bpáirtithe ar fad atá i gceist an am céanna. Chuige sin, tá raon teorainneacha agus cosaintí sa togra, a dhéantar difreáil eatarthu ag brath ar chineál agus leibhéal na teorann a fhorchuirtear ar fheidhmiú na gceart bunúsach lena mbaineann. Go sonrach, má chuirtear d’oibleagáidí mí‑úsáid ghnéasach leanaí ar líne a bhrath ar sheirbhísí ‘poiblí’ agus ‘príobháideacha’ araon, lena n‑áirítear seirbhísí cumarsáide idirphearsanta, beidh leibhéil éagsúla cunórachta ar chearta bunúsacha na n‑úsáideoirí dá thoradh. I gcás ábhair a bhfuil fáil ag an bpobal orthu, cé go mbíonn cur isteach ann, is lú go ginearálta é an tionchar go háirithe ar an gceart chun príobháideachais i bhfianaise ról na seirbhísí seo mar ‘spásanna poiblí fíorúla’ le haghaidh tuairimí a nochtadh agus idirbhearta eacnamaíocha. Is mó an tionchar ar an gceart chun príobháideachais i ndáil le cumarsáid phríobháideach. Ina theannta sin, d’fhéadfadh tionchar suntasach a bheith ag baint fhéideartha nó ag baint iarbhír ábhar úsáideoirí, go háirithe baint earráideach (mar gheall ar an toimhde iomrallach go mbaineann sé le hábhar mí‑úsáide gnéasaí leanaí), ar chearta bunúsacha úsáideoirí, go háirithe maidir le saoirse chun tuairimí a nochtadh agus faisnéis a fháil. An tráth céanna, is féidir le hábhar mí‑úsáide gnéasaí leanaí ar líne nach mbraitear agus a fhágtar ar líne tionchar suntasach diúltach a bheith aige ar chearta bunúsacha thuasluaite an linbh, ag déanamh dochar buan do leanaí agus don tsochaí i gcoitinne. I measc na bhfachtóirí eile a bheidh le cur san áireamh i dtaca leis sin ná na nithe seo a leanas: cineál ábhar na n‑úsáideoirí atá i gceist (téacs, grianghraif, físeáin), cruinneas na teicneolaíochta lena mbaineann, chomh maith le cineál ‘glan’ an toirmisc ar mhalartú ábhar mí‑úsáide gnéasaí leanaí (nach bhfuil i bprionsabal faoi réir aon eisceachtaí agus nach bhfuil íogair ó thaobh comhthéacs de). Mar thoradh ar na bearta lena gcuirtear oibleagáidí ar sholáthraithe ábhar aitheanta agus nua mí‑úsáide gnéasaí leanaí a bhrath agus a thuairisciú, bheadh tionchar suntasach dearfach ag an togra ar chearta bunúsacha na n‑íospartach a bhfuil a n‑íomhánna á scaipeadh ar an idirlíon, go háirithe ar a gcearta chun measa ar shaol príobháideach agus ar shaol an teaghlaigh, ar an gceart um chosaint sonraí pearsanta agus ar an gceart chun sláine an duine. Laghdódh na bearta sin sárú ar chearta na n‑íospartach go mór ar ghné dhílis de scaipeadh ábhair a léiríonn a mí‑úsáid iad. De bharr na n‑oibleagáidí sin, go háirithe an ceanglas maidir le hábhair nua mí‑úsáide gnéasaí leanaí agus ‘grúmaeireacht’ a bhrath, d’aithneofaí íospartaigh nua agus chruthófaí deis chun iad a tharrtháil ó mhí‑úsáid leanúnach, as a dtiocfadh tionchar dearfach suntasach ar a gcearta agus ar an tsochaí i gcoitinne. Bheadh tionchar dearfach freisin ar na cearta sin dá gcuirfí bunús dlí soiléir ar fáil do ‘grúmaeireacht’ a bhrath agus a thuairisciú go sainordaitheach. Laghdóidh iarrachtaí coiscthe méadaithe agus níos éifeachtaí leitheadúlacht na mí‑úsáide gnéasaí leanaí, ag tacú le cearta an linbh trína gcosc ó íospairt a dhéanamh orthu freisin. Chosnódh bearta chun tacú le híospartaigh a n‑íomhánna agus a bhfíseáin a bhaint a gcearta chun an saol príobháideach agus saol an teaghlaigh a chosaint (príobháideacht) agus chun sonraí pearsanta a chosaint. Mar a luadh, dhéanfadh forchur oibleagáidí ar sholáthraithe difear dá gceart chun saoirse fiontraíochta, rud is féidir a chosaint i bprionsabal i bhfianaise an chuspóra atá á shaothrú, ag féachaint freisin don ról atá ag a gcuid seirbhísí i ndáil leis an mí‑úsáid. Ní mór, áfach, an tionchar ar chearta soláthraithe a theorannú a mhéid is féidir chun a áirithiú nach dtéann sé thar a bhfuil fíorghá leis. D’áiritheofaí an méid sin, mar shampla, trí fhoirmeacha áirithe tacaíochta a sholáthar do sholáthraithe chun na hoibleagáidí a fhorchuirtear a chur chun feidhme, lena n‑áirítear rochtain ar thacair iontaofa de tháscairí mí‑úsáide gnéasaí leanaí ar líne a sholáthraíonn modhanna ar a seal féin chun teicneolaíochtaí braite uathoibrithe iontaofa, agus teicneolaíochtaí braite uathoibrithe saor in aisce a úsáid, rud a laghdaíonn an t‑ualach atá orthu. Ina theannta sin, tairbhíonn soláthraithe de bheith faoi réir sraith aonair rialacha soiléire aonfhoirmeacha. Próiseáil sonraí pearsanta úsáideoirí chun críocha mí‑úsáid ghnéasach leanaí ar líne a bhrath, a thuairisciú agus a bhaint, is rud í an phróiseáil sin ag a mbíonn tionchar suntasach ar chearta úsáideoirí agus ní féidir í a chosaint ach amháin i bhfianaise a thábhachtaí atá sé mí‑úsáid ghnéasach leanaí ar líne a chosc agus a chomhrac. Dá bharr sin, an cinneadh dul i mbun na ngníomhaíochtaí sin nó gan dul ina mbun, i bprionsabal ní féidir é a fhágáil faoi na soláthraithe; ní leosan a bhaineann sé, ach leis an reachtóir. Mar sin féin, ní mór aon oibleagáid a dhíriú go cúng ina raon feidhme pearsanta agus ábharach araon agus iad a chur le chéile le coimircí leormhaithe, ionas nach ndéanfar difear do bhunbhrí na gceart agus go mbeidís comhréireach. Leagtar amach sa togra seo, dá bhrí sin, rialacha a fhreagraíonn do na ceanglais sin, lena leagtar amach teorainneacha agus coimircí a dhifreáiltear i bhfeidhm an tionchair fhéideartha ar na cearta bunúsacha atá i gceist, ag méadú go ginearálta ag brath ar na cineálacha seirbhísí lena mbaineann agus cé acu atá nó nach bhfuil sé mar aidhm leis na bearta scaipeadh ábhar aitheanta mí‑úsáide gnéasaí leanaí, scaipeadh ábhar nua mí‑úsáide gnéasaí leanaí nó sirtheoireacht leanaí (‘grúmaeireacht’) a bhrath. Mar a luadh, bheadh tionchar dearfach ag ‘grúmaeireacht’ a bhrath ar chearta bunúsacha íospartach féideartha go háirithe trí rannchuidiú le cosc ​​a chur ar mhí‑úsáid; má dhéantar gníomh tapa, féadfaidh sé fiú díobháil ar leanbh a chosc. An tráth céanna, is é an próiseas braite an próiseas braite is mó a dhéanann cúngracht ar úsáideoirí (i gcomparáid le scaipeadh ábhar aitheanta agus nua mí‑úsáide gnéasaí leanaí a bhrath), ós rud é go n‑éilítear scanadh uathoibríoch trí théacsanna i gcumarsáid idirphearsanta. Tá sé tábhachtach a choinneáil i gcuimhne i dtaca leis sin gur minic gurb é scanadh den sórt sin an t‑aon bhealach amháin chun é a bhrath agus nach ‘dtuigeann’ an teicneolaíocht a úsáidtear ábhar na cumarsáide ach go gcuardaíonn sí le haghaidh patrúin réamhaitheanta, a léiríonn grúmaeireacht fhéideartha. Tá ardleibhéal cruinnis faighte ag teicneolaíochtaí braite cheana féin, cé go bhfuil formhaoirseacht agus athbhreithniú daonna fós riachtanach, agus tá táscairí ‘grúmaeireachta’ ag éirí níos iontaofa le himeacht ama, de réir mar a fhoghlaimíonn na halgartaim. Mar sin féin, fanann na trasnaíochtaí atá i gceist fíoríogair. Mar thoradh ar sin, cé go bhfuil teorainneacha agus coimircí láidre curtha i bhfeidhm cheana féin maidir le hábhar mí‑úsáide gnéasaí leanaí a bhrath, tá siad níos sriantaí maidir le hábhair nua mí‑úsáide gnéasaí leanaí agus, go háirithe, maidir le ‘grúmaeireacht’ a bhrath. Áirítear leo sin critéir choigeartaithe chun na horduithe braite a fhorchur, tréimhse níos teoranta chun na horduithe sin a chur i bhfeidhm agus ceanglais tuairiscithe threisithe le linn na tréimhse sin. Ina theannta sin, leagann an togra amach sásraí láidre formhaoirseachta, lena n‑áirítear ceanglais maidir le neamhspleáchas agus cumhachtaí na n‑údarás náisiúnta a bhfuil sé de chúram orthu na horduithe a eisiúint agus formhaoirseacht a dhéanamh ar a bhfeidhmiú, chomh maith le ról cúnaimh agus comhairleach do Lárionad an Aontais. Rannchuidíonn Lárionad an Aontais freisin leis, ní hamháin trí tháscairí cruinne agus iontaofa a chur ar fáil, ach trí theicneolaíochtaí oiriúnacha a chur ar fáil do sholáthraithe, agus trí mheasúnú a dhéanamh ar thuairiscí a dhéanann soláthraithe ar mhí‑úsáid ghnéasach leanaí fhéideartha freisin. Ar an mbealach sin cuidíonn sé le Lárionad an Aontais an riosca go ndéanfaí brath agus tuairiscí earráideacha a íoslaghdú. Ina theannta sin, déantar bearta éagsúla chun sásamh éifeachtach a áirithiú do sholáthraithe agus d’úsáideoirí araon. Cé go bhfuil sé éagsúil ó thaobh cineáil de agus nach bhfuil chomh cunórach sin i gcoitinne, is cinnte go mbíonn tionchar ag an gcumhacht nuachruthaithe ar chearta bunúsacha chun orduithe baint anuas a eisiúint maidir le hábhar aitheanta mí‑úsáide gnéasaí leanaí freisin, go háirithe cearta na n‑úsáideoirí lena mbaineann maidir leis an tsaoirse chun tuairimí a nochtadh agus faisnéis a fháil. Chuige sin, freisin, foráiltear do shraith teorainneacha agus coimircí, idir rialacha soiléire agus caighdeánaithe a leagan síos agus sásamh a áirithiú, agus idir neamhspleáchas na n‑údarás eisiúna a ráthú agus trédhearcacht agus formhaoirseacht éifeachtach. Ba cheart gach tagairt sa Rialachán atá beartaithe do chearta bunúsacha a thuiscint mar thagairtí do na cearta bunúsacha a aithnítear faoi dhlí an Aontais amháin, is é sin, iad siúd atá cumhdaithe sa Chairt agus iad siúd a aithnítear mar phrionsabail ghinearálta dhlí an Aontais.

4.IMPLEACHTAÍ BUISÉADACHA Déanfaidh na leithdháiltí a bheartaítear sa Chreat Airgeadais Ilbhliantúil (CAI) 2021‑27 tionchar buiséadach an togra a chumhdach faoi imchlúdaigh airgeadais an Chiste Slándála Inmheánaí mar a mhionsonraítear sa ráiteas airgeadais reachtach a ghabhann leis an togra seo i gcomhair rialacháin, sa mhéid go dtagann sé faoin bpeirspictíocht bhuiséadach reatha. Éilítear sna himpleachtaí sin freisin athchlárú Cheannteideal 7 den Pheirspictíocht Airgeadais. Cumhdaítear sa ráiteas airgeadais reachtach a ghabhann leis an togra seo i gcomhair Rialacháin na tionchair bhuiséadacha don Rialachán féin. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Tá an clár chun faireachán a dhéanamh ar aschuir, ar thorthaí agus ar thionchair an Rialacháin atá beartaithe leagtha amach in Airteagal 83 agus leagtar amach go mionsonraithe sa Mheasúnú Tionchair é. Leagtar amach sa chlár táscairí éagsúla a úsáidtear chun faireachán a dhéanamh ar chuspóirí oibríochtúla a bhaint amach agus ar chur chun feidhme an Rialacháin. Déanfaidh an Coimisiún meastóireacht agus tuairisceoidh sé do Pharlaimint na hEorpa agus don Chomhairle 5 bliana ar a dhéanaí tar éis theacht i bhfeidhm an Rialacháin seo, agus gach 6 bliana ina dhiaidh sin. Bunaithe ar thorthaí na tuarascála, go háirithe aon bhearnaí atá ábhartha sa chleachtas iarbhír a bheith fágtha leis an Rialachán, agus forbairtí teicneolaíochta á gcur san áireamh, déanfaidh an Coimisiún measúnú ar an ngá atá le raon feidhme an Rialacháin a oiriúnú. Déanfaidh an Coimisiún tograí a thíolacadh chun an Rialachán a oiriúnú, más gá. •Míniúchán mionsonraithe ar fhorálacha sonracha an togra Cuimsíonn an rialachán atá beartaithe dhá phríomhchuid: ar an gcéad dul síos, forchuirtear leis oibleagáidí ar sholáthraithe maidir le hábhar aitheanta agus nua mí‑úsáide gnéasaí leanaí a bhrath, a thuairisciú, a bhaint agus a bhlocáil, chomh maith le sirtheoireacht leanaí, gan beann ar an teicneolaíocht a úsáidtear sna malartuithe ar líne, agus, ar an dara dul síos, bunaítear leis Lárionad an Aontais um Mí‑Úsáid Ghnéasach Leanaí mar ghníomhaireacht dhíláraithe chun a chur ar a chumas an Rialachán nua a chur chun feidhme. Leagtar forálacha ginearálta amach i gCaibidil I, lena n‑áirítear ábhar agus raon feidhme an Rialacháin (Airteagal 1) agus na sainmhínithe ar phríomhthéarmaí a úsáidtear sa Rialachán (Airteagal 2). Tógann an tagairt do ‘ábhar mí‑úsáide gnéasaí leanaí’ ar na téarmaí ábhartha mar atá sainmhínithe sa Treoir um Mí‑úsáid Ghnéasach Leanaí, eadhon, pornagrafaíocht leanaí agus taispeántas pornagrafach, agus tá sé mar aidhm aige an t‑ábhar ar fad a chlúdaítear ann a chuimsiú a mhéid is féidir ábhar den sórt sin a scaipeadh trí na seirbhísí atá i gceist (sa chleachtas, i bhfoirm físeán agus grianghraf de ghnáth). Tá an sainmhíniú i gcomhréir leis an sainmhíniú atá sa Rialachán eatramhach. Is ionann an scéal i leith an tsainmhínithe ar ‘sirtheoireacht leanaí’ agus ar ‘mí‑úsáid ghnéasach leanaí ar líne’. Maidir le sainmhíniú roinnt téarmaí eile, braitheann an togra ar shainmhíniú atá in achtanna eile de dhlí an Aontais nó i dtogra, go háirithe an Cód um Chumarsáid Leictreonach Eorpach (CCLE) agus togra na hIonstraime um Sheirbhísí Digiteacha. Bunaítear le Caibidil II oibleagáidí aonfhoirmeacha, is infheidhme maidir le gach soláthraí óstála nó seirbhíse cumarsáide idirphearsanta a chuireann seirbhísí den sórt sin ar fáil ar mhargadh aonair digiteach an Aontais, measúnú a dhéanamh ar na rioscaí a bhaineann le mí‑úsáid a gcuid seirbhísí chun ábhar aitheanta nó nua mí‑úsáide gnéasaí leanaí a scaipeadh nó chun sirtheoireacht a dhéanamh ar leanaí (sainmhínítear iad le chéile mar ‘mí‑úsáid ghnéasach leanaí ar líne’). Áirítear freisin oibleagáidí spriocdhírithe ar sholáthraithe áirithe mí‑úsáid den sórt sin a bhrath, í a thuairisciú trí Lárionad an Aontais, rochtain ar ábhar mí‑úsáide gnéasaí leanaí a bhaint nó a dhíchumasú, nó é a bhlocáil nuair a ordaítear amhlaidh. Cruthaíonn Roinn 1 na hoibleagáidí measúnaithe riosca thuasluaite do sholáthraithe seirbhísí óstála nó do sholáthraithe seirbhísí cumarsáide idirphearsanta (Airteagal 3). Ceanglaítear leis ar sholáthraithe freisin bearta oiriúnaithe agus comhréireacha a ghlacadh chun na rioscaí a shainaithnítear a mhaolú (Airteagal 4) agus tuairisc a thabhairt ar thoradh an mheasúnaithe riosca agus ar na bearta maolaithe arna nglacadh do na hÚdaráis Chomhordúcháin a d’ainmnigh na Ballstáit (Airteagal 5). Ar deireadh, forchuirtear leis oibleagáidí spriocdhírithe ar stórais feidhmchlár bogearraí chun measúnú a dhéanamh cé acu atá aon fheidhmchlár a dhéanann siad idirghabháil ar i mbaol nó nach bhfuil i mbaol á úsáide chun críche na sirtheoireachta agus, más amhlaidh an cás agus gur suntasach é an riosca, bearta réasúnacha a dhéanamh chun úsáideoirí is leanaí a shainaithint agus cosc a chur ar a rochtain air (Airteagal 6). Tugann Roinn 2 cumhacht d’Údaráis Comhordúcháin a tháinig ar an eolas – trí mheasúnú riosca nó trí bhealaí eile – ar fhianaise go bhfuil baol suntasach ann go mbainfí mí‑úsáid as seirbhís óstála nó seirbhís cumarsáide idirphearsanta shonrach chun críche mí‑úsáid ghnéasach leanaí ar líne iarraidh ar an údarás breithiúnach inniúil nó údarás riaracháin neamhspleách inniúil ordú a eisiúint lena gceanglófar ar an soláthraí lena mbaineann an cineál mí‑úsáide gnéasaí leanaí ar líne atá i gceist a bhrath ar an tseirbhís ábhartha (Airteagail 7 agus 8). Tá sraith beart comhlántach ann, amhail na bearta sin a áirithíonn go bhfuil an ceart ag soláthraithe agóid a dhéanamh i gcoinne orduithe a fhaightear (Airteagal 9). Bunaítear leis an roinn freisin ceanglais agus coimircí chun a áirithiú go ndéanfar an brath go héifeachtach agus, an tráth céanna, ar bhealach cothrom agus comhréireach (Airteagal 10). Ar deireadh, leagann sé an chumhacht ar an gCoimisiún treoirlínte a ghlacadh maidir le cur i bhfeidhm Airteagail 7 go 10 (Airteagal 11). Cuirtear iallach le Roinn 3 ar sholáthraithe seirbhísí óstála nó ar sholáthraithe seirbhísí cumarsáide idirphearsanta atá tagtha ar an eolas, gan beann ar an mbealach ar tháinig siad ar an eolas, faoi chás mí‑úsáide gnéasaí leanaí ar líne féideartha ar bith ar a gcuid seirbhísí a sholáthraítear san Aontas é a thuairisciú láithreach do Lárionad an Aontais (Airteagal 12) agus sonraítear na ceanglais a chaithfidh an tuairisc ábhartha a chomhlíonadh (Airteagal 13). Tugtar Roinn 4 de chumhacht d’Údaráis Chomhordúcháin iarraidh ar an údarás breithiúnach inniúil nó ar an údarás riaracháin neamhspleách ordú a eisiúint lena gceanglaítear ar sholáthraí seirbhísí óstála ábhar mí‑úsáide gnéasaí leanaí ar a chuid seirbhísí a bhaint nó rochtain air a dhíchumasú i ngach Ballstát, ina sonraítear na ceanglais nach mór don ordú a chomhlíonadh (Airteagal 14). I gcás ina mbraitheann soláthraithe mí‑úsáid ghnéasach leanaí ar líne, níl siad faoi aon oibleagáid faoi dhlí an Aontais ábhar den sórt sin a bhaint anuas. Mar sin féin, i bhfianaise chineál follasach neamhdhleathach an chuid is mó de mhí‑úsáid ghnéasach leanaí ar líne agus an riosca go gcaillfear an díolúine ó dhliteanais atá sa Treoir maidir le Ríomhthráchtáil agus i dtogra na hIonstraime um Sheirbhísí Digiteacha, roghnóidh soláthraithe go rialta í a bhaint anuas (nó rochtain uirthi a dhíchumasú). I gcás nach ndéanann soláthraí ábhar mí‑úsáide gnéasaí leanaí ar líne a bhaint anuas uaidh féin, is féidir leis na hÚdaráis Chomhordúcháin iallach a chur air é a bhaint trí ordú a eisiúint chuige sin. Ceanglaíonn an tAirteagal freisin ar sholáthraithe seirbhísí óstála a fuair ordú den sórt sin an t‑úsáideoir a sholáthair an t‑ábhar a chur ar an eolas, faoi réir eisceachtaí ionas nach gcuirfear isteach ar ghníomhaíochtaí chun cionta mí‑úsáide gnéasaí leanaí a chosc, a bhrath, a imscrúdú agus a ionchúiseamh. Déantar bearta eile a rialáil, amhail sásamh, freisin (Airteagal 15). Is iad na rialacha atá sa Rialachán maidir le hÁbhar Sceimhlitheoireachta Ar Líne (Rialachán 2021/784) a spreag na rialacha seo. Tugtar le Roinn 5 de chumhacht d’Údaráis Chomhordúcháin iarraidh ar an údarás breithiúnach inniúil nó ar an údarás riaracháin neamhspleách ordú a eisiúint lena gceanglaítear ar sholáthraí seirbhísí rochtana idirlín rochtain ar aimsitheoirí aonfhoirmeacha acmhainne a dhíchumasú lena sonraítear míreanna sonracha d’ábhar mí‑úsáide gnéasaí leanaí nach féidir a bhaint go réasúnach ag an bhfoinse (Airteagal 16 agus 17). Áirithítear le hAirteagal 18 inter alia go bhfuil an ceart ag soláthraithe a fuair ordú blocála den sórt sin agóid a dhéanamh ina leith agus go n‑áirithítear sásamh na n‑úsáideoirí freisin, lena n‑áirítear trí iarrataí ar athmheasúnú ó na hÚdaráis Chomhordúcháin. Leagtar amach sna hAirteagail seo, in éineacht leis na forálacha maidir le hábhar mí‑úsáide gnéasaí leanaí a shainaithint go hiontaofa (Airteagal 36) agus cáilíocht sonraí (Airteagal 46), na coinníollacha agus na coimircí le haghaidh orduithe den sórt sin, ag cinntiú go bhfuil siad éifeachtach chomh maith le bheith cothrom agus comhréireach. Leagtar amach i Roinn 6 díolúine ó dhliteanas i leith cionta mí‑úsáide gnéasaí leanaí do sholáthraithe seirbhísí na sochaí faisnéise ábhartha a dhéanann gníomhaíochtaí chun an Rialachán seo a chomhlíonadh (Airteagal 19). Is é is aidhm dó sin go príomha cosc a chur ar an riosca a fhéadfar a chur faoi dhliteanas faoin dlí coiriúil náisiúnta as iompar a éilítear faoin Rialachán seo. Cruthaítear le Roinn 6 freisin cearta sonracha d’íospartaigh, a bhféadfadh a n‑íomhánna agus a bhfíseáin de mhí‑úsáid ghnéasach leanaí a bheith á scaipeadh ar líne i bhfad tar éis don mhí‑úsáid chorpartha críochnú. Tugtar le hAirteagal 20 an ceart d’íospartaigh mí‑úsáide gnéasaí leanaí faisnéis a fháil ó Lárionad an Aontais, trí Údarás Comhordúcháin a n‑áit chónaithe, ar thuairiscí ar ábhar aitheanta mí‑úsáide gnéasaí leanaí a léiríonn siad. Leagtar amach in Airteagal 21 an ceart atá ag íospartaigh cúnamh a lorg ó sholáthraithe seirbhísí óstála lena mbaineann nó, trí Údarás Comhordaithe a n‑áit chónaithe, tacaíocht ó Lárionad an Aontais, agus iad ag iarraidh rochtain ar ábhar den sórt sin a bhaint nó a dhíchumasú. Sa Roinn seo, liostaítear na cuspóirí uileghabhálacha freisin dá gcaomhnóidh soláthraithe seirbhísí óstála nó soláthraithe seirbhísí cumarsáide idirphearsanta sonraí ábhair agus sonraí eile arna bpróiseáil i dtaca leis na bearta arna ndéanamh chun an Rialachán seo a chomhlíonadh agus na sonraí pearsanta arna nginiúint trí phróiseáil den sórt sin, ina leagfar amach sraith coimircí agus ráthaíochtaí, lena n‑áirítear uastréimhse chaomhnaithe 12 mhí (Airteagal 22). Ar deireadh, leagtar amach inti an oibleagáid atá ar sholáthraithe seirbhísí ábhartha na sochaí faisnéise pointe aonair teagmhála a bhunú chun cumarsáid dhíreach leis na húdaráis phoiblí ábhartha a éascú (Airteagal 23), mar aon leis an oibleagáid atá ar sholáthraithe den sórt sin nach bhfuil bunaithe in aon Bhallstát, i.e. ach a chuireann a gcuid seirbhísí ar fáil san Aontas, ionadaí dlíthiúil a ainmniú san Aontas, chun forfheidhmiú a éascú (Airteagal 24).

Tá forálacha i gCaibidil III maidir le cur chun feidhme agus forfheidhmiú an Rialacháin seo. Leagtar síos forálacha i Roinn 1 maidir le húdaráis náisiúnta inniúla, go háirithe Údaráis Chomhordúcháin, arb iad na príomhúdaráis náisiúnta iad a d’ainmnigh na Ballstáit chun an Rialachán seo a chur i bhfeidhm go comhsheasmhach (Airteagal 25). Údaráis Chomhordúcháin, cosúil le húdaráis inniúla ainmnithe eile, a bheidh neamhspleách ar gach slí, amhail cúirt, agus feidhmeoidh siad a gcúraimí go neamhchlaonta, go trédhearcach agus go tráthúil (Airteagal 26). Tugtar cumhachtaí sonracha imscrúdaitheacha agus cumhachtaí forghníomhaithe d’Údaráis Chomhordúcháin i Roinn 2 i ndáil le soláthraithe seirbhísí ábhartha na sochaí faisnéise faoi dhlínse an Bhallstáit a d’ainmnigh na hÚdaráis Comhordúcháin (Airteagail 27 go 30). Is iad na forálacha i dtogra na hIonstraime um Sheirbhísí Digiteacha is mó a spreag na forálacha sin. Foráiltear leis an roinn seo freisin don chumhacht faireachán a dhéanamh ar chomhlíonadh an Rialacháin seo trí chuardaigh a dhéanamh ar ábhar mí‑úsáide gnéasaí leanaí (Airteagal 31) agus fógraí a chur faoi bhráid sholáthraithe seirbhísí óstála chun láithreacht ábhar aitheanta mí‑úsáide gnéasaí leanaí a mharcáil ar a gcuid seirbhísí (Airteagal 32). Áirítear le Roinn 3 tuilleadh forálacha maidir le forfheidhmiú agus pionóis, trína suíomh go bhfuil dlínse ag Ballstáit na príomhbhunaíochta de chuid sholáthraí seirbhísí ábhartha na sochaí faisnéise (nó dá ionadaí dlíthiúil) an Rialachán seo a chur i bhfeidhm agus a fhorfheidhmiú (Airteagal 33). Áirithítear leis freisin gur féidir le hÚdarás Comhordúcháin gearáin a fháil in aghaidh soláthraithe den sórt sin as sáruithe líomhnaithe ar a n‑oibleagáidí a leagtar síos sa Rialachán seo (Airteagal 34). Ina theannta sin, leagfaidh na Ballstáit rialacha síos maidir le pionóis is infheidhme maidir le sáruithe na n‑oibleagáidí sin (Airteagal 35). Tá forálacha i Roinn 4 maidir le comhar idir Údaráis Chomhordúcháin ar leibhéal an Aontais Eorpaigh. Leagtar amach inti rialacha faoi mheasúnú a dhéanamh ar ábhar nó ar chomhráite le go bhféadtar a dheimhniú gur mí‑úsáid ghnéasach leanaí iad, cúram a fhágtar faoi Údaráis Chomhordúcháin, údaráis riaracháin neamhspleácha náisiúnta eile nó cúirteanna náisiúnta, chomh maith leis na torthaí ina leith sin a chur ar aghaidh chuig Lárionad an Aontais chun táscairí a ghiniúint, nó, i gcás ina bhfuil aimsitheoirí aonfhoirmeacha acmhainne i gceist, chun iad a chuimsiú sa liosta ábhartha (Airteagal 36). Tá rialacha inti freisin faoi chomhar trasteorann i measc Údarás Comhordúcháin (Airteagal 37) agus déantar foráil don fhéidearthacht go ndéanfaidís imscrúduithe comhpháirteacha, i gcás inarb ábhartha, le tacaíocht ó Lárionad an Aontais (Airteagal 38). Is é togra na hIonstraime um Sheirbhísí Digiteacha a spreag na forálacha sin freisin. Ar deireadh, déantar foráil sa roinn seo do rialacha ginearálta faoi chomhar ar leibhéal an Aontais Eorpaigh agus faoi chóras comhroinnte faisnéise a bheidh iontaofa agus slán chun tacú le cumarsáid idir na páirtithe ábhartha (Airteagal 39). Baineann Caibidil IV le Lárionad an Aontais Eorpaigh. Bunaíodh na forálacha inti ar Chur Chuige Comhpháirteach Pharlaimint na hEorpa, na Comhairle agus an Choimisiúin maidir le gníomhaireachtaí díláraithe. Le Roinn 1, bunaítear Lárionad an Aontais um Mí‑úsáid Ghnéasach Leanaí mar Lárionad díláraithe de chuid an Aontais (Airteagal 40), agus rialáiltear stádas dlíthiúil Lárionad an Aontais agus a cheanncheathrún (Airteagail 41 agus 42). Chun a chur ar chumas an Lárionaid gach ceann dá chuspóirí a bhaint amach, tá sé ríthábhachtach go mbeidh Lárionad an Aontais bunaithe ar an suíomh céanna lena chomhpháirtí is dlúithe, Europol. Tairbheoidh comhar idir Lárionad an Aontais agus Europol den suíomh céanna a bheith acu, idir fhéidearthachtaí feabhsaithe maidir le sonraí a mhalartú agus deiseanna níos fearr mol eolais a chruthú maidir le mí‑úsáid ghnéasach leanaí trí fhoireann speisialaithe agus/nó saineolaithe seachtracha a mhealladh. Beidh níos mó deiseanna gairme ag an bhfoireann seo freisin gan gá suíomh a athrú. Chuirfí ar chumas do Lárionad an Aontais freisin, cé gur eintiteas neamhspleách atá ann, a bheith ag brath ar sheirbhísí tacaíochta Europol (Acmhainní Daonna, TF lena n‑áirítear an chibearshlándáil, an chumarsáid). Is bealach níos costéifeachtaí é seirbhísí tacaíochta den sórt sin a chomhroinnt, agus seirbhís níos gairmiúla a áirithiú seachas iad a dhúbláil trína gcruthú ó bhonn le haghaidh eintiteas cuibheasach beag a bheidh i gceist le Lárionad an Aontais. Sonraítear cúraimí Lárionad an Aontais faoin Rialachán seo i Roinn 2. Áirítear leo sin tacaíocht d’Údaráis Chomhordúcháin, éascaíocht do na próisis maidir le measúnú riosca, brath, tuairisciú, baint anuas agus blocáil, agus éascaíocht do ghiniúint agus comhroinnt eolais agus saineolas (Airteagal 43). Tá sainordú ag an gCoimisiún bunachair sonraí de tháscairí mí‑úsáide gnéasaí leanaí ar líne a chruthú agus a choinneáil ar bun (Airteagal 44) agus de thuairiscí (Airteagal 45) agus cibé rochtain is gá ag páirtithe ábhartha ar na bunachair sonraí táscairí a dheonú orthu, agus urraim á tabhairt do na coinníollacha agus coimircí arna sonrú (Airteagal 46). Cumhachtaíonn an roinn an Coimisiún freisin chun gníomhartha tarmligthe a ghlacadh lena bhforlíontar an Rialachán seo i ndáil leis na bunachair sonraí sin freisin (Airteagal 47). Ina theannta sin, tugtar soiléiriú sa roinn seo go bhfuil Lárionad an Aontais beartaithe feidhmiú mar chainéal tuairiscithe tiomnaithe don Aontas Eorpach ar fad, chun tuairiscí ar mhí‑úsáid ghnéasach leanaí fhéideartha ar líne a fháil ó sholáthraithe uile na seirbhísí óstála agus na seirbhísí cumarsáide idirphearsanta a eisítear faoin Rialachán seo, chun measúnú a dhéanamh orthu lena shuí cé acu a d’fhéadfaidh nó nach bhféadfaidh tuairiscí a bheith go soiléir gan bhunús, agus na tuairiscí nach bhfuil go soiléir gan bhunús a chur ar aghaidh chuig Europol agus chuig údaráis inniúla um fhorfheidhmiú an dlí sna Ballstáit (Airteagal 48). Ar deireadh, suitear sa roinn seo, chun faireachán a dhéanamh ar chomhlíontacht leis an Rialachán seo a éascú, go bhféadfaidh Lárionad an Aontais, faoi imthosca áirithe, cuardaigh ar líne a dhéanamh le haghaidh ábhar mí‑úsáide gnéasaí leanaí nó fógra faoi ábhar den sórt sin a thabhairt do sholáthraithe na seirbhísí óstála i gceist agus a iarraidh orthu an t‑ábhar sin a bhaint anuas nó rochtain air a dhíchumasú, chun gur féidir leis na soláthraithe a machnamh a dhéanamh air dá ndeoin féin (Airteagal 49). Tá sainordú ag Lárionad an Aontais teicneolaíochtaí ábhartha a chur ar fáil freisin, chun orduithe braite a fhorghníomhú agus chun gníomhú mar mhol faisnéise agus saineolais, ag bailiú faisnéise, ag déanamh taighde agus comhroinnt faisnéise i réimse na mí‑úsáide gnéasaí leanaí ar líne, agus ag tacú leis an taighde sin (Airteagal 50). Faoi Roinn 3, féadfaidh Lárionad an Aontais sonraí pearsanta a phróiseáil chun críocha an Rialacháin seo i gcomhréir leis na rialacha faoi shonraí den sórt sin a phróiseáil a leagtar amach ag an Rialachán seo agus ag gníomhartha eile de dhlí an Aontais (Airteagal 51). Le Roinn 4, bunaítear cainéil chomhair a nascann Lárionad an Aontais leis na hÚdaráis Chomhordúcháin, trí oifigigh theagmhála náisiúnta a ainmniú (Airteagal 52); le Europol (Airteagal 53); agus le heagraíochtaí comhpháirtíochta féideartha, amhail líonra INHOPE de bheolínte chun ábhar mí‑úsáide gnéasaí leanaí a thuairisciú (Airteagal 54). Leagtar amach struchtúr riaracháin agus bainistíochta Lárionad an Aontais i Roinn 5 (Airteagal 55), lena mbunaítear comhdhéanamh, struchtúr, cúraimí, minicíocht cruinnithe agus rialacha vótála an Bhoird Bainistíochta (Airteagail 56 go 60); comhdhéanamh, nós imeachta ceapacháin, cúraimí agus rialacha vótála an Bhoird Feidhmiúcháin (Airteagail 61 go 63); chomh maith leis an nós imeachta ceapacháin agus cúraimí an Stiúrthóra Feidhmiúcháin (Airteagail 64 agus 65). I bhfianaise chineál teicniúil agus mhear‑éabhlóid na dteicneolaíochtaí a úsáideann soláthraithe seirbhísí ábhartha na sochaí faisnéise agus chun tacú le rannpháirteachas Lárionad an Aontais i bhfaireachán agus cur chun feidhme an Rialacháin seo i ndáil leis sin, bunaítear leis na Roinn seo Coiste Teicneolaíochta laistigh de Lárionad an Aontais , atá comhdhéanta de shaineolaithe teicniúla agus a bhfuil feidhm chomhairleach aige (Airteagal 66). Déantar foráil i Roinn 6 do bhunú agus struchtúr an bhuiséid (Airteagal 67), do na rialacha airgeadais is infheidhme maidir le Lárionad an Aontais (Airteagal 68), do rialacha um thíolacadh, cur chun feidhme agus rialú bhuiséad Lárionad an Aontais (Airteagal 69), chomh maith leis na cuntais a thíolacadh agus a urscaoileadh (Airteagal 70). Tá forálacha deiridh maidir le comhdhéanamh agus stádas fhoireann Lárionad an Aontais i Roinn 7 agus i Roinn 8, chomh maith le socruithe teanga, trédhearcachta agus cumarsáide i ndáil lena ghníomhaíochtaí, bearta chun dul i ngleic le calaois, dliteanas conarthach agus neamhchonarthach, féidearthacht maidir le fiosrúcháin riaracháin, comhaontú maidir le ceanncheathrú agus maidir le coinníollacha oibriúcháin, chomh maith le tosú ar ghníomhaíochtaí Lárionad an Aontais (Airteagail 71 go 82). Leagtar amach oibleagáidí maidir le bailiú sonraí agus maidir le trédhearcacht i gCaibidil V. Éilíonn na hoibleagáidí ar Lárionad an Aontais, ar na hÚdaráis Chomhordúcháin agus ar sholáthraithe seirbhísí óstála, cumarsáide idirphearsanta agus rochtain ar an idirlíon, sonraí comhiomlánaithe a bhailiú a bhaineann lena ngníomhaíochtaí faoin Rialachán seo agus an fhaisnéis ábhartha a chur ar fáil do Lárionad an Aontais (Airteagal 83), agus tuarascáil bhliantúil ar a ngníomhaíochtaí a chur ar fáil don phobal i gcoitinne agus don Choimisiún (Airteagal 84). Tá na forálacha deiridh den Rialachán seo i gCaibidil VI. Baineann siad leis an meastóireacht thréimhsiúil ar an Rialachán seo agus ar ghníomhaíochtaí Lárionad an Aontais (Airteagal 85); le hionstraimí tarmligthe agus chur chun feidhme a ghlacadh i gcomhréir le hAirteagail 290 agus 291 den CFAE, faoi seach (Airteagail 86 agus 87); le haisghairm an Rialacháin eatramhaigh (Rialachán 2021/1232) (Airteagal 88) agus ar deireadh le teacht i bhfeidhm agus cur i bhfeidhm an Rialacháin seo (Airteagal 89). 2022/0155 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leagtar síos rialacha chun mí‑úsáid ghnéasach leanaí a chosc agus a chomhrac (Téacs atá ábhartha maidir le LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag féachaint don tuairim ón mBord Eorpach um Chosaint Sonraí agus ón Maoirseoir Eorpach ar Chosaint Sonraí, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Tá seirbhísí na sochaí faisnéise tar éis éirí an‑tábhachtach chun cumarsáid, nochtadh tuairimí, bailiú faisnéise agus go leor gnéithe eile den saol sa lá atá inniu ann a dhéanamh, lena n‑áirítear do leanaí ach do dhéantóirí cionta mí‑úsáide gnéasaí leanaí chomh maith. Is cionta coiriúla thar a bheith tromchúiseacha iad cionta den sórt sin, atá faoi réir íosrialacha a leagtar síos ar leibhéal an Aontais, agus ní mór iad a chosc agus a chomhrac go héifeachtach chun cearta agus folláine leanaí a chosaint, mar a éilítear faoin gCairt um Chearta Bunúsacha an Aontais Eorpaigh (‘Cairt’) agus chun an tsochaí i gcoitinne a chosaint. Ba cheart go mbeadh úsáideoirí seirbhísí den sórt sin a chuirtear ar fáil san Aontas a bheith in ann muinín a bheith acu go bhféadtar na seirbhísí i gceist a úsáid go sábháilte, go háirithe ag leanaí. (2)I bhfianaise a thábhachtaí atá seirbhísí ábhartha na sochaí faisnéise, ní féidir na haidhmeanna sin a bhaint amach ach trína áirithiú, maidir le soláthraithe a chuireann seirbhísí den sórt sin ar fáil san Aontas, go ngníomhaíonn siad go freagrach agus go ndéanann siad bearta réasúnacha chun an riosca go mbainfí mí‑úsáid as a gcuid seirbhísí chun críche mí‑úsáide gnéasaí leanaí a laghdú, óir is minic gurb iad na soláthraithe sin na haon daoine atá in ann mí‑úsáid den sórt sin a chosc agus a chomhrac. Ba cheart na bearta a dhéantar a bheith saindírithe, cothromaithe go cúramach agus comhréireach, chun aon iarmhairt dhiúltach mhíchuí do na daoine a úsáideann na seirbhísí chun críoch dlíthiúil a sheachaint, go háirithe chun a gcearta bunúsacha atá cosanta faoi dhlí an Aontais a fheidhmiú, is é sin, na cearta bunúsacha a chumhdaítear sa Chairt agus a aithnítear mar phrionsabail ghinearálta de dhlí an Aontais, agus chun aon ualach iomarcach ar sholáthraithe na seirbhísí a sheachaint. (3)Tá na Ballstáit ag tabhairt níos mó dlíthe náisiúnta isteach, nó ag smaoineamh ar dhlíthe náisiúnta a thabhairt isteach chun mí‑úsáid ghnéasach leanaí ar líne a chosc agus a chomhrac, go háirithe trí bhíthin ceanglais a fhorchur ar sholáthraithe seirbhísí ábhartha na sochaí faisnéise. I bhfianaise chineál trasteorann intreach an idirlín agus an tsoláthair seirbhísí lena mbaineann, tá éifeacht dhiúltach dhíreach ag na dlíthe náisiúnta sin, atá éagsúil óna chéile, ar an margadh inmheánach. Chun deimhneacht dhlíthiúil a mhéadú, chun deireadh a chur leis na constaicí roimh sholáthar na seirbhísí a eascraíonn as na dlíthe sin agus chun cothroime iomaíochta sa mhargadh inmheánach a áirithiú, ba cheart na riachtanais chomhchuibhithe a bhfuil gá leo a leagan síos ar leibhéal an Aontais. (4)Dá bhrí sin, ba cheart go mbeadh Rialachán seo ina rannchuidiú le feidhmiú ceart an mhargaidh inmheánaí trí bhíthin rialacha soiléire, aonfhoirmeacha agus cothromaithe a leagan amach chun mí‑úsáid ghnéasach leanaí a chosc agus a chomhrac ar bhealach atá éifeachtach agus a urramaíonn cearta bunúsacha gach duine lena mbaineann. Ó tharla go mbíonn na seirbhísí lena mbaineann ag athrú go tapa, chomh maith leis na teicneolaíochtaí a úsáidtear chun iad a sholáthar, ba cheart na rialacha sin a leagan síos ar bhealach atá neodrach ó thaobh na teicneolaíochta de agus seasmhach ó thaobh na todhchaí de, ionas nach gcuirfear isteach ar an nuálaíocht. (5)Chun cuspóirí an Rialacháin seo a bhaint amach, ba cheart soláthraithe seirbhísí a chumhdach leis a bhféadfaí mí‑úsáid a bhaint astu chun críche na mí‑úsáide gnéasaí leanaí ar líne. Ó tharla go bhfuil ag méadú de réir a chéile ar an mí‑úsáid a bhaintear astu chun na críche sin, ba cheart go n‑áireofaí leis na seirbhísí sin seirbhísí cumarsáide idirphearsanta atá ar fáil go poiblí, amhail seirbhísí curtha teachtaireachtaí agus seirbhísí r‑phoist gréasán‑bhunaithe, a mhéid atá na seirbhísí sin ar fáil go poiblí. Ó tharla go mbaineann an baol céanna mí‑úsáide le seirbhísí lena gcumasaítear idirmhalartú faisnéise idirphearsanta agus idirghníomhach nach bhfuil iontu ach mionghné choimhdeach atá nasctha go bunúsach le seirbhís eile, amhail comhrá agus feidhmeanna comhchosúla eile mar chuid de chluichíocht, comhroinnt íomhánna agus óstáil físeán, ba cheart go gcumhdófaí na seirbhísí sin leis an Rialachán seo freisin. I bhfianaise na ndifríochtaí bunúsacha idir seirbhísí ábhartha na sochaí faisnéise a chumhdaítear leis an Rialachán seo agus na rioscaí éagsúla gaolmhara go n‑úsáidfí na seirbhísí sin chun críche na mí‑úsáide gnéasaí leanaí, agus cumas éagsúil na soláthraithe lena mbaineann chun mí‑úsáid den sórt sin a chosc agus a chomhrac, áfach, ba cheart na hoibleagáidí a fhorchuirtear ar sholáthraithe na seirbhísí sin a idirdhealú ar bhealach iomchuí. (6)Is minic a bhíonn mí‑úsáid seirbhísí na sochaí faisnéise a chuirtear ar fáil san Aontas ag soláthraithe atá bunaithe i dtríú tíortha i gceist le mí‑úsáid ghnéasach leanaí ar líne. D’fhonn éifeachtacht na rialacha a leagtar síos sa Rialachán seo a áirithiú agus cothroime iomaíochta a bheith ann laistigh den mhargadh inmheánach, ba cheart go mbeadh feidhm ag na rialacha sin maidir leis na soláthraithe seirbhísí ar fad a sholáthraíonn seirbhísí san Aontas, gan beann ar áit a mbunaithe nó a gcónaithe, arna fhianú le nasc substaintiúil leis an Aontas. (7)Ba cheart go mbeadh an Rialachán seo gan dochar do na rialacha a eascraíonn as gníomhartha eile an Aontais, go háirithe Treoir 2011/93 ó Pharlaimint na hEorpa agus ón gComhairle, Treoir 2000/31/CE ó Pharlaimint na hEorpa agus ón gComhairle, agus Rialachán (AE) …/… ó Pharlaimint na hEorpa agus ón gComhairle [maidir le Margadh Aonair do Sheirbhísí Digiteacha (an Ionstraim um Sheirbhísí Digiteacha) agus lena leasaítear Treoir 2000/13/CE], Treoir 2010/13/AE ó Pharlaimint na hEorpa agus ón gComhairleRialachán (AE) 2016/679 ó Pharlaimint na hEorpa agus ón gComhairle, agus Treoir 2002/58/CE ó Pharlaimint na hEorpa agus ón gComhairle. (8)Ba cheart an Rialachán seo a mheas mar lex specialis i ndáil leis an gcreat is infheidhme go ginearálta a leagtar amach i Rialachán (AE) …/… [maidir le Margadh Aonair do Sheirbhísí Digiteacha (an Ionstraim um Sheirbhísí Digiteacha) agus lena leasaítear Treoir 2000/31/CE] lena leagtar síos rialacha comhchuibhithe maidir le seirbhísí áirithe na sochaí faisnéise a sholáthar sa mhargadh inmheánach. Tá feidhm ag na rialacha a leagtar amach i Rialachán (AE) …/… [maidir le Margadh Aonair le haghaidh Seirbhísí Digiteacha (an Ionstraim um Sheirbhísí Digiteacha) agus lena leasaítear Treoir 2000/31/CE] i leith saincheisteanna a dtugtar nó nach dtugtar aghaidh orthu go hiomlán leis an Rialachán seo. (9)Ceadaíonn Airteagal 15(1) de Threoir 2002/58/CE do Bhallstáit bearta reachtacha a ghlacadh chun srian a chur le raon feidhme na gceart agus na n‑oibleagáidí dá ndéantar foráil i bhforálacha sonracha den Treoir sin a bhaineann le rúndacht teachtaireachtaí i gcás inarb ionann srian den sórt sin agus beart riachtanach, iomchuí agus comhréireach laistigh de shochaí dhaonlathach, inter alia, chun cionta coiriúla a chosc, a imscrúdú, a bhrath agus a ionchúiseamh, ar choinníoll go gcomhlíontar coinníollacha áirithe, lena n‑áirítear comhlíontacht leis an gCairt. Trí bhíthin ceanglais na forála sin a chur i bhfeidhm de réir analaí, ba cheart go gcuirfeadh an Rialachán seo srian le feidhmiú na gceart agus na n‑oibleagáidí dá ndéantar foráil in Airteagail 5(1) agus (3) agus Airteagal 6(1) de Threoir 2002/58/CE a mhéid is fíorghá chun na horduithe braite arna n‑eisiúint i gcomhréir leis an Rialachán seo a chur i gcrích d'fhonn mí‑úsáid ghnéasach leanaí ar líne a chosc agus a chomhrac. (10)De ghrá na soiléireachta agus na comhsheasmhachta, ba cheart na sainmhínithe dá ndéantar foráil sa Rialachán seo, i gcás inar féidir agus in arb iomchuí, a bhunú ar na sainmhínithe ábhartha in ionstraimí eile de dhlí an Aontais agus ba cheart iad a ailíniú leo, amhail Rialachán (AE) …/… [maidir le Margadh Aonair le haghaidh Seirbhísí Digiteacha (an Ionstraim um Sheirbhísí Digiteacha) agus lena leasaítear Treoir 2000/31/CE]. (11)Ba cheart féachaint ar nasc substaintiúil leis an Aontas mar rud arb ann dó i gcás ina bhfuil bunaíocht ag seirbhísí ábhartha na sochaí faisnéise san Aontas nó, ina éagmais sin, ar an mbonn go bhfuil líon suntasach úsáideoirí i mBallstát amháin nó níos mó, nó go bhfuil gníomhaíochtaí spriocdhírithe ar Ballstát amháin nó níos mó. Ba cheart spriocdhíriú gníomhaíochtaí ar Bhallstát amháin nó níos mó a chinneadh ar bhonn na gcúinsí ábhartha ar fad, lena n‑áirítear tosca amhail úsáid teanga nó airgeadra a úsáidtear go ginearálta sa Bhallstát sin, nó an fhéidearthacht chun táirgí nó seirbhísí a ordú, nó fearann náisiúnta barrleibhéil a úsáid. D’fhéadfaí spriocdhíriú gníomhaíochtaí Bhallstát amháin nó níos mó a dhíorthú ó infhaighteacht feidhmchlár bogearraí sa stóras feidhmchlár bogearraí náisiúnta ábhartha, ó fhógraíocht áitiúil nó fógraíocht sa teanga a úsáidtear sa Bhallstát sin a sholáthar, nó ó chaidreamh custaiméirí a láimhseáil, amhail seirbhís do chustaiméirí a sholáthar sa teanga a úsáidtear go ginearálta sa Bhallstát sin. Ba cheart nasc substaintiúil a thoimhdiú freisin i gcás ina ndíríonn soláthraí seirbhíse a ghníomhaíochtaí ar Bhallstát amháin nó níos mó mar a leagtar amach in Airteagal 17(1), pointe (c) de Rialachán (AE) 1215/2012 ó Pharlaimint na hEorpa agus ón gComhairle. Suíomh gréasáin ón Aontas a bheith inrochtana go teicniúil, níor cheart a mheas gur rud é sin ann féin a bhunaíonn nasc substaintiúil leis an Aontas.

(12)Ar chúiseanna comhsheasmhachta agus neodrachta teicneolaíche, chun críche an Rialacháin seo, ba cheart an téarma ‘ábhar mí‑úsáide gnéasaí leanaí’ a shainmhíniú mar thagairt a dhéanamh d’aon chineál ábhair atá ina phornagrafaíocht leanaí nó ina thaibhiú pornagrafaíochta leanaí de réir bhrí Threoir 2011/93/AE, ábhar is féidir a scaipeadh trí sheirbhísí óstála nó seirbhísí cumarsáide idirphearsanta a úsáid. Faoi láthair, is íomhánna nó físeáin atá in ábhar den sórt sin, de ghnáth, ach ní féidir a chur as an áireamh, áfach, gurb ann dó i bhfoirmeacha eile, go háirithe i bhfianaise forbairtí teicneolaíochta amach anseo. (13)Ba cheart go gcumhdófaí leis an téarma ‘mí‑úsáid ghnéasach leanaí ar líne’ ní hamháin scaipeadh ábhar a braitheadh roimhe agus a deimhníodh gur ábhar mí‑úsáide gnéasaí leanaí (ábhar ‘aitheanta’) é, ach ábhar nár braitheadh roimhe agus ar dócha gur ábhar mí‑úsáide gnéasaí leanaí é ach nár deimhníodh fós gurb amhlaidh atá (ábhar ‘nua’), chomh maith le gníomhaíochtaí atá ina sirtheoireacht leanaí (‘grúmaeireacht’). Tá gá leis sin chun aghaidh a thabhairt, ní hamháin ar mhí‑úsáid a tharla san am atá caite, ar athíospairt agus ar shárú chearta na n‑íospartach a bhaineann leis, amhail an ceart chun príobháideachais agus an ceart go ndéanfar sonraí pearsanta a chosaint, ach chun aghaidh a thabhairt freisin ar mhí‑úsáid a tharla le déanaí, atá ag tarlú faoi láthair nó atá ar tí tarlú, chun í chosc a mhéid agus is féidir, chun leanaí a chosaint go héifeachtach agus chun méadú a chur ar an dóchúlacht go dtarrthálfar íospartaigh agus go stopfar déantóirí. (14)D’fhonn íoslaghdú a chur ar an riosca go mbainfí mí‑úsáid as a seirbhísí chun ábhar aitheanta nó nua mí‑úsáide gnéasaí leanaí a scaipeadh nó le haghaidh sirtheoireacht leanaí, ba cheart do sholáthraithe seirbhísí óstála agus soláthraithe seirbhísí cumarsáide idirphearsanta atá ar fáil go poiblí measúnú a dhéanamh ar riosca den sórt sin maidir le gach ceann de na seirbhísí a chuireann siad ar fáil san Aontas. Mar threoir dá measúnú riosca, ba cheart liosta de na nithe atá le cur san áireamh a sholáthar. Le go mbeifí in ann breithniú iomlán a dhéanamh ar shaintréithe sonracha na seirbhísí a chuireann siad ar fáil, ba cheart cead a thabhairt do sholáthraithe nithe breise a chur san áireamh i gcás inarb ábhartha. Ó tharla go dtagann éabhlóid ar rioscaí le himeacht ama, mar thoradh ar fhorbairtí amhail na forbairtí a bhaineann leis an teicneolaíocht agus na bealaí ina gcuirtear ar fáil agus ina n‑úsáidtear na seirbhísí i gceist, is iomchuí a áirithiú go dtugtar an measúnú riosca cothrom le dáta go rialta agus nuair is gá ar chúiseanna áirithe. (15)D’fhéadfadh roinnt de sholáthraithe seirbhísí ábhartha na sochaí faisnéise sin a thagann faoi raon feidhme an Rialacháin seo a bheith faoi réir oibleagáide chun measúnú riosca a dhéanamh faoi Rialachán (AE) …/… [maidir le Margadh Aonair le haghaidh Seirbhísí Digiteacha (an Ionstraim um Sheirbhísí Digiteacha) agus lena leasaítear Treoir 2000/31/CE] i ndáil leis an bhfaisnéis a stórálann siad agus a scaipeann siad ar an bpobal. Chun críocha an Rialacháin reatha, féadfaidh na soláthraithe sin tarraingt ar mheasúnú riosca den sórt sin agus é a chomhlánú le measúnú níos sonraí ar na rioscaí a bhaineann lena seirbhísí a úsáid chun críche mí‑úsáide gnéasaí leanaí ar líne, mar a éilítear leis an Rialachán seo. (16)Chun mí‑úsáid ghnéasach leanaí ar líne a chosc agus a chomhrac go héifeachtach, ba cheart do sholáthraithe seirbhísí óstála agus do sholáthraithe seirbhísí cumarsáide idirphearsanta atá ar fáil go poiblí, bearta réasúnacha a dhéanamh chun an riosca go mbainfí úsáid as a seirbhísí chun na críche sin a mhaolú, mar a shainaithnítear leis an measúnú riosca. Soláthraithe atá faoi réir oibleagáide chun bearta maolaithe a ghlacadh de bhun Rialachán (AE) …/… [maidir le Margadh Aonair le haghaidh Seirbhísí Digiteacha (an Ionstraim um Sheirbhísí Digiteacha) agus lena leasaítear Treoir 2000/31/CE], féadfaidh siad machnamh a dhéanamh ar an méid a fhéadfaidh bearta maolaithe a ghlactar chun an oibleagáid sin a chomhlíonadh, lena n‑áirítear bearta saindírithe chun cearta an linbh a chosaint, amhail fíorúchán aoise agus uirlisí rialaithe tuismitheora, feidhmiú freisin le haghaidh a thabhairt ar an riosca a shainaithnítear sa measúnú riosca sonrach de bhun an Rialacháin seo, agus féadfaidh siad machnamh a dhéanamh ar an méid a bheadh beart maolaithe saindírithe breise de dhíth chun an Rialachán seo a chomhlíonadh. (17)Chun go mbeidh nuálaíocht ann agus chun comhréireacht agus neodracht theicneolaíoch a áirithiú, níor cheart aon liosta cuimsitheach de na bearta maolaithe éigeantacha a bhunú. Ina áit sin, ba cheart méid áirithe solúbthachta a thabhairt do sholáthraithe chun bearta a dhearadh agus a chur chun feidhme, bearta a bheadh saincheaptha don riosca a shainaithnítear agus do shaintréithe na seirbhísí a sholáthraíonn siad agus do na bealaí a úsáidtear na seirbhísí sin. Go háirithe, tá saoirse ag soláthraithe bearta a dhearadh agus a chur chun feidhme, i gcomhréir le dlí an Aontais, bunaithe ar a gcleachtais reatha chun mí‑úsáid ghnéasach leanaí ar líne a bhrath ina seirbhísí agus chun a thabhairt le tuiscint mar chuid den tuairisciú riosca a dtoilteanas agus a n‑ullmhacht maidir le hordú braite a bheith eisithe orthu ar deireadh thiar faoin Rialachán seo, i gcás ina measann an t‑údarás inniúil náisiúnta gur gá sin. (18)Chun a áirithiú go mbaintear amach cuspóirí an Rialacháin seo, ba cheart go mbeadh an tsolúbthacht sin faoi réir an ghá dlí an Aontais a chomhlíonadh agus, go háirithe, ceanglais an Rialacháin seo maidir le bearta maolaithe. Dá bhrí sin, ba cheart do sholáthraithe seirbhísí óstála agus soláthraithe seirbhísí cumarsáide idirphearsanta atá ar fáil go poiblí, le linn dóibh na bearta maolaithe a dhearadh agus a chur chun feidhme, tábhacht a thabhairt ní hamháin dá n‑éifeachtacht a áirithiú, ach d’iarmhairtí diúltacha míchuí do pháirtithe eile dá ndéantar difear a sheachaint, go háirithe maidir le cearta bunúsacha úsáideoirí a fheidhmiú. Chun comhréireacht a áirithiú, le linn cinneadh a dhéanamh faoi na bearta maolaithe is ceart a dhéanamh go réasúnach i gcás faoi leith, ba cheart cumais airgeadais agus teicneolaíocha chomh maith le méid an tsoláthraí lena mbaineann a chur san áireamh. Le linn dóibh bearta maolaithe iomchuí a roghnú, ba cheart do sholáthraithe breithniú cuí a dhéanamh ar na bearta féideartha a liostaítear sa Rialachán seo ar a laghad, chomh maith le, i gcás inarb iomchuí, bearta eile amhail na bearta a bhunaítear ar dhea‑chleachtais tionscail, lena n‑áirítear na bearta a bhunaítear trí chomhar féinrialála, agus na bearta atá i dtreoirlínte ón gCoimisiún. I gcás nár braitheadh aon riosca i ndiaidh mheasúnú riosca a rinneadh go dícheallach nó mheasúnú riosca a tugadh cothrom le dáta, níor cheart a cheangal ar sholáthraithe aon bhearta maolaithe a dhéanamh. (19)I bhfianaise a róil mar idirghabhálaithe a éascaíonn rochtain ar fheidhmchláir bhogearraí a bhféadfaí mí‑úsáid a bhaint astu le haghaidh mhí‑úsáid ghnéasach leanaí ar líne, ba cheart soláthraithe stórais feidhmchlár bogearraí a chur faoi réir oibleagáidí chun bearta réasúnacha áirithe a dhéanamh chun measúnú a dhéanamh ar an riosca sin agus chun é a mhaolú. Ba cheart do na soláthraithe an measúnú sin a dhéanamh ar bhealach dícheallach, agus ba cheart dóibh iarrachtaí a dhéanamh atá réasúnach sna himthosca ar leith, ag féachaint, inter alia, do chineál agus do mhéid an riosca sin, chomh maith lena gcumais airgeadais agus theicneolaíocha, agus ba cheart dóibh dul i gcomhar le soláthraithe na seirbhísí arna gcur ar fáil trí bhíthin an fheidhmchláir bhogearraí i gcás inar féidir. (20)D’fhonn mí‑úsáid ghnéasach leanaí ar líne a chosc agus a chomhrac go héifeachtach, ba cheart an chumhacht a thabhairt do na hÚdaráis Chomhordúcháin a ainmníonn na Ballstáit faoin Rialachán seo a iarraidh go n‑eiseofaí orduithe braite, i gcás ina meastar nach leor iad bearta maolaithe chun srian a chur leis an riosca go mbainfí mí‑úsáid as seirbhís áirithe chun críche mí‑úsáide gnéasaí leanaí. Chun aon chur isteach míchuí ar chearta bunúsacha a sheachaint agus chun comhréireacht a áirithiú, ba cheart go mbeadh an chumhacht sin faoi réir ag tacar cothromaithe teorainneacha agus coimircí. Mar shampla, ag cur san áireamh go scaiptear ábhar mí‑úsáide gnéasaí leanaí trí sheirbhísí óstála agus trí sheirbhísí cumarsáide idirphearsanta atá ar fáil go poiblí, de ghnáth, agus go ndéantar sirtheoireacht leanaí i seirbhísí cumarsáide idirphearsanta atá ar fáil go poiblí, den chuid is mó, níor cheart go mbeadh sé indéanta orduithe braite a sheoladh ach amháin chuig soláthraithe na seirbhísí sin. (21)Thairis sin, mar chuid de na teorainneacha agus coimircí sin, níor cheart orduithe braite a eisiúint ach amháin i ndiaidh mheasúnú dícheallach agus oibiachtúil a raibh mar thoradh air gur thángthas ar riosca suntasach go mbainfí mí‑úsáid as an tseirbhís shonrach lena mbaineann chun críche chineál áirithe mí‑úsáide gnéasaí leanaí a chumhdaítear leis an Rialachán seo. Ceann de na gnéithe le cur san áireamh i ndáil leis sin is ea an dóchúlacht go n‑úsáidfear an tseirbhís, a mhéid atá suntasach, chun críche mí‑úsáide den sórt sin, is é sin, níos mó ná i gcásanna aonuaire nó neamhchoitianta. Ba cheart critéir éagsúla a úsáid chun saintréithe difriúla na gcineálacha éagsúla mí‑úsáide gnéasaí leanaí ar líne a dhéantar a chur san áireamh, agus chun saintréithe difriúla na seirbhísí a úsáidtear chun mí‑úsáid den sórt sin a dhéanamh a chur san áireamh, chomh maith le céimeanna difriúla cunórachta na mbeart atá le déanamh chun an t‑ordú braite a fhorghníomhú. (22)Mar sin féin, teacht ar riosca suntasach den sórt sin, ba cheart nár leor sin chun údar a thabhairt le hordú braite a eisiúint, ó tharla go bhféadfadh sé tarlú, i gcás den sórt sin, go mbeadh iarmhairtí diúltacha díréireacha ann do chearta agus leasanna dlisteanacha páirtithe eile a ndéanfadh an t‑ordú difear dóibh, go háirithe maidir le feidhmiú ceart bunúsach úsáideoirí. Dá bhrí sin, ba cheart a áirithiú nach féidir orduithe braite a eisiúint ach amháin i ndiaidh do na hÚdaráis Chomhordúcháin agus don údarás breithiúnach inniúil nó don údarás riaracháin neamhspleách measúnú oibiachtúil agus dícheallach, maille le sainaithint agus ualú, a dhéanamh ar bhonn cás ar chás ní hamháin maidir le dóchúlacht agus tromchúis na n‑iarmhairtí féideartha a leanfadh as mí‑úsáid na seirbhíse don chineál mí‑úsáide gnéasaí leanaí ar líne atá i gceist, ach chomh maith leis sin maidir le dóchúlacht agus tromchúis aon iarmhairtí diúltacha féideartha do pháirtithe eile a ndéanfadh orduithe braite difear dóibh. D'fhonn forchur ualaí iomarcacha a sheachaint, ba cheart don mheasúnú cumais airgeadais agus teicneolaíocha chomh maith le méid an tsoláthraí lena mbaineann a chur san áireamh. (23)Ina theannta sin, chun cur isteach míchuí ar chearta bunúsacha a sheachaint agus chun comhréireacht a áirithiú, i gcás go suitear gur comhlíonadh na riachtanais sin agus go bhfuil ordú braite le heisiúint, ba cheart a áirithiú i gcónaí go bhfuil an t‑ordú braite saindírithe agus sonraithe lena áirithiú nach rachaidh aon iarmhairt dhiúltach den sórt sin do pháirtithe a ndéanann an t‑ordú difear dóibh thar an méid a bhfuil fíorghá leis chun aghaidh a thabhairt go héifeachtach ar an riosca suntasach a sainaithníodh. Ba cheart go mbainfeadh sé sin le, go háirithe, srian le cuid inaitheanta nó le comhpháirt den tseirbhís i gcás inar féidir, gan dochar d’éifeachtacht an bhirt, amhail cineálacha sonracha cainéal de sheirbhís cumarsáide idirphearsanta atá ar fáil go poiblí, nó le húsáideoirí sonracha nó grúpaí sonracha úsáideoirí, a mhéid a d’fhéadfaí caitheamh leo ina n‑aonar chun críche braite, chomh maith le sonrú na gcoimircí atá sa bhreis ar na coimircí a sonraíodh go sainráite sa Rialachán seo cheana féin, amhail iniúchóireacht neamhspleách, faisnéis bhreise nó rochtain ar shonraí a sholáthar, formhaoirseacht agus athbhreithniú daonna atreisithe, agus srian bhreise le fad chur i bhfeidhm an ordaithe braite a mheasann an tÚdarás Comhordúcháin a bhfuil gá leis. Chun torthaí míréasúnacha nó díréireacha a sheachaint, ba cheart riachtanais den sórt sin a leagan amach i ndiaidh mheasúnú oibiachtúil agus dícheallach a dhéanamh ar bhonn cás ar chás. (24)An t‑údarás breithiúnach inniúil nó an t‑údarás riaracháin neamhspleách, de réir mar is infheidhme i gcomhréir leis na rialacha mionsonraithe nóis imeachta arna leagan amach ag an mBallstát ábhartha, ba